title: Final Fantasy VI:n hahmot

text: Kun Celes saa tietää Setzerin aikeesta siepata oopperassa esiintyvä Maria, hän päättää itse osallistua näytökseen oikean näyttelijättären asemasta. Celeksen tavoiteena on päästä Setzerin ilma-alukselle, jota hän kumppaneineen tarvitsee päästäkseen Vectoriin vapauttamaan Imperiumin hallussa olevat esperit. Vaikka Setzer on aluksi pettynyt siepattuaan väärän naisen, hän kiinnittää pian huomiota Celeksen kauneuteen, ja Black Jackillä antamaansa apuaan vastaan hän vaatii tätä vaimokseen. Tuntien Setzerin uhkapelikiinnostuksen Celes ehdottaa asian ratkaisua kolikonheitolla, mihin Setzer suostuu. Celes tosin käyttää Edgarin kolikkoa, ja tuloksen ollessa väistämättä kruuna hänen ei tarvitse avioitua Setzerin kanssa. Setzer huomaa huijauksen, mutta pikemminkin huvittuneena kuin suuttuneena hän antaa Returnersin päättää aluksensa kurssin.


title: Final Fantasy VI:n hahmot

text: Setzer taistelee liiton jäsenien rinnalla ensimmäistä kertaa, kun ryhmä pakenee Vectorista ja tuhoaa Black Jackiin hyökänneet robotit. Taistelun päätyttyä Returners saa Setzerin lopullisesti puolelleen ja tämän ilmalaivan vakituiseen käyttöönsä. Black Jack tosin tuhotuu mannerten hajoamisen yhteydessä. Hävityksen maailmassa Setzer etsii Celeksen ja Edgarin kanssa maanalaiseen hautaan varastoidun ilma-aluksen, Falconin, jolla Setzerin ystävä Daryl oli ennen mystistä katoamistaan lentänyt. Nelikko käyttää Falconia löytääkseen maailman muutoksen myötä kadonneet ystävänsä ja laskeutuakseen Kefkan tornille.


title: Final Fantasy VI:n hahmot

text: Strago Magus () on iäkäs maagien sotaan osallistuneiden maagisotureiden jälkeläinen, joka – samoin kuin muut tapaisensa – asuu Thamsan kylässä. Ammatiltaan Strago on sininen maagi, joka voi omaksua vihollisten käyttämiä loitsuja. Näitä taikoja hän voi käyttää ”Lore”-erikoiskykynsä avulla.


title: Final Fantasy VI:n hahmot

text: Locken, Terran ja Shadow’n saapuessa Thamasaan ensimmäisen kerran kylän asukkaat suhtautuvat vierailijoihin hyvin epäluuloisesti. Stragolle puhuttuaan he kuitenkin saavat parempaa kohtelua kaikilta kyläläisiltä. Kun ryhmä viettää yönsä Thamasassa, syttyy eräs sen rakennuksista tuleen. Stragon lapsenlapsi Relm on jäänyt palavan talon sisään, ja Strago pyytää vieraitaan apuun. Relmin pelastuttua hänestä ja Stragosta tulee Returnersin jäseniä. Stragolla on suuri tietämys maagien sodasta ja taikuuden historiasta. Tarpeen tullen hän jakaa tätä tietoa saattueelleen. Maailmalle koituneen muutoksen jälkeen Strago luulee menettäneensä kaiken, ja epätoivon vallassa hän liittyy Kefkaa palvovaan kulttiin, josta hän kuitenkin eroaa saatuaan nuhteita elossa olevalta Relmiltä.


title: Final Fantasy VI:n hahmot

text: Relm Arrowny () on nuori Thamasassa asuva taiteilija. Hän kutsuu Stragoa isoisäkseen, vaikkei ole varmaa, ovatko he sukua toisilleen. Relmin erikoiskyky on ”Sketch”, jolla hän voi vahingoittaa vihollista tämän omalla hyökkäyksellä. Pelin ensimmäisissä pohjoisamerikkalaisissa Super Nintendo -versioissa ”Sketchin” käyttäminen saattoi aiheuttaa vaihtelevia häiriöitä, kuten pelin kaatumista tai pelitallenuksen häviämistä. Kyseinen bugi poistettiin myöhemmistä versioista.


title: Final Fantasy VI:n hahmot

text: Kun Returnersin tehtävänä on löytää maastaan karanneet esperit, he poikkeavat matkallaan Thamasassa. Ryhmä tapaa Stragon ja Relmin, joiden kanssa he käyvät keskustelun ennen yöpymistä kylän majatalossa. Yön aikana Relm joutuu palavan rakennuksen sisään, josta Returnersin ryhmä auttaa hänet ulos. Jatkaessaan aamulla matkaansa Returners saa mukaansa espereistä paljon tietävän Stragon, joka käskee Relmiä odottamaan häntä Thamasassa. Relmin ollessa toista mieltä hän seuraa muita salaa vuoristolle, jonne esperit ovat piiloutuneet. Vuorilla Ultros hyökkää seureen kimppuun, ja Relm näyttäytyy muille osallistuakseen taisteluun. Hän päättää maalata Ultroksesta muotokuvan, jota katsoessaan tämä toteaa olevansa vain hölmö mustekala ja jättää ryhmän rauhaan.


title: Final Fantasy VI:n hahmot

text: Relmin vihjaillaan olevan Shadow’n eli Clyden tytär molempien näkemissä unissa. Shadow uneksii ajastaan ryöstökumppaninsa Baramin kanssa sekä ajautumisestaan Thamasaan. Viidennessä ja viimeisessä unessaan Shadow lähtee kylästään ilmoittaen häntä seuraavalle Interceptor-koiralle, ettei hän voi jäädä, ja että hänen tyttärensä ansaitsee rauhallisen elämän. Interceptor seuraa Shadow’ta, vaikka tämä olisi halunnut koiransa jäävän Relmin luo. Relm taas näkee unta tilanteesta, jossa ovat hänen lisäkseen läsnä Strago ja Interceptor. Pikkulapsen iässä oleva Relm kysyy Stragolta, minne hänen isänsä on mennyt.


title: Final Fantasy VI:n hahmot

text: Mog () on moogle, joka muiden pelissä tavattujen lajitovereidensa tavoin asuttaa Narshen luolastoa. Kun Mogista tulee Returnersin jäsen, hän kertoo Ramuh-esperin ilmestyneen hänen uniinsa opettaen hänelle ihmisten kieltä ja kehottaen häntä auttamaan Retunersia. Aiemmin Mog myös avusti muiden mooglejen kanssa Lockea pelastamaan Terran tämän perässä olevilta sotilailta. Returnersin kokoontuessa Narsheen toisen kerran Mog on joutunut nimellä ”Yksinäinen susi” () tunnetun roiston panttivangiksi. Tässä kohtaa pelaaja saa valittavakseen joko Yksinäisen suden tarjoaman esineen tai Mogin. Jos pelaaja päätyy esineeseen, hän ei saa Mogia ryhmäänsä ennen hävityksen maailmaa.


title: Final Fantasy VI:n hahmot

text: Mogin hahmokohtainen taito on tanssiminen, joka toteutetaan ”Dance”-komennolla. Aloittaessaan tanssin Mog käyttää yhteensä neljää eri hyökkäystä. Hän jatkaa tanssia aina siihen asti, kun hänet tyrmätään tai taistelu päättyy. Uusia tansseja Mog oppii tietyissä ympäristöissä voitettujen taisteluiden myötä.


title: Final Fantasy VI:n hahmot

text: Umaro () on Narshen kylmissä kaivoksissa asuva lumimies, joka on Gogon ohella yksi pelin salaisista hahmoista. Ennen Umaron liittymistä pelaajan ryhmään hänestä voi nähdä vilauksia Narshen vuoristossa. Ryhmän vieraillessa hänen tyhjällä kotipaikallaan he irrottavat magiciten, joka on laitettu kepin tukeman pääkallon silmäaukkoon. Vihoissaan oleva Umaro rynnistää paikalle ja hyökkää tunkeilijoiden kimppuun. Taistelun hävittyään Umaro päättää liittyä Returnersiin pomonsa Mogin komennuksella.


title: Final Fantasy VI:n hahmot

text: Umarolle ei voida muista pelihahmoista poiketen opettaa taikoja tai liittää varusteita. Häntä ei voida myöskään ohjata taisteluissa, ja ainoina hyökkäyksinään hän iskee luunuijallaan tai heittäytyy vihollista kohti. Toisaalta Umaron taistelutekniikkaa voidaan monipuolistaa, jos hänen käyttöönsä annetaan kaksi tiettyä reliikkiä, ”Berserker Ring” ja ”Blizzard Orb”. Ensimmäiseksi mainittu antaa hänelle kyvyn heittää muita ryhmäläisiä vastuksia kohti (tämä ei kuitenkaan vahingoita heitettyä hahmoa). Blizzard Orbin avulla hän voi taas suorittaa loitsua muistuttavan "Storm"-hyökkäyksen.


title: Final Fantasy VI:n hahmot

text: Gogo () on peittäviin ja värikkäisiin vaatteisiin sonnustautunut salaperäinen henkilö, jonka Returners kohtaa Zone Eater -nimisen suuren hirviön sisällä. Gogon taustasta ei juuri kerrota mitään, eikä hänen sukupuoltakaan vahvisteta. Toisaalta pelin japaninkielisessä versiossa hänestä käytetään maskuliinista pronominia "ore" (おれ).


title: Final Fantasy VI:n hahmot

text: Gogon taistelutekniikka perustuu muiden hahmojen hyökkäysten jäljittelyyn. ”Mimic”-komennolla hän voi toistaa hyökkäyksen, jonka viimeksi toiminut pelihahmo on suorittanut. Vaikkei Gogo itse voikaan oppia taikoja, hän pystyy langettamaan minkä tahansa loitsun, jonka sen hetkisessä ryhmässä kuka tahansa osaa. ”Mimicin” lisäksi hänen komentolistalleen voi lisätä kolme toisten hahmojen erityiskykyä.


title: Final Fantasy VI:n hahmot

text: Kefka Palazzo () on Imperiumin korkea-arvoisin magitek-ritari ja keisari Gestahlin oikea käsi. Maagien sodan jälkeisenä aikana hän oli ensimmäinen henkilö, jolle siirrettiin espereistä saatua magiaa. Magitekille altistaminen ei kuitenkaan ollut tuolloin aivan yhtä riskitöntä, kuin mitä se vastaisuudessa tulisi olemaan, ja taikomisen taitoa vastaan Kefka menetti moraalinsa ja selväjärkisyytensä. Kyynisyytensä vuoksi hän suhtautuu nauraen omiin hirvittäviin tekoihinsa, joita hänen komentamansa sotilaatkin kauhistelevat. Hän ei myöskään välitä kenenkään muun hengestä, mikäli hän ei voi siitä itse hyötyä.


title: Final Fantasy VI:n hahmot

text:
Kun esperit kostavat Imperiumin vangitsemien tovereittensa kohtalon vaurioittamalla Vectoria, keisari Gestahl myöntää toimineensa epäeettisesti taikuuden tavoittelun suhteen ja pyytää Returnersia anomaan espereiltä anteeksi Imperiumin nimissä. Rangaistukseksi Doman myrkyttämisestä Kefka lukitaan vankilaan. Hän ei kuitenkaan joudu kärsimään tuomiotaan pitkään: todellisuudessa kyse on vain juonesta, jolla Returnersin jäsenten etsimistä espereistä saataisiin helposti tehtyä magiciteja. Taikuutta sisältävät kivet mukanaan Gestahl ja Kefka pääsevät maagisten jumalien patsaiden luo, jolloin keisari saa imettyä itseensä jumalien voimia. Kefka menee puolestaan vielä pidemmälle ottaessaan patsaat omaan komentoonsa, ja teon kohtaloikkaita seurauksia peläten Gestahl yrittää estää häntä. Vastahyökkäyksenä Gestahlin tehottomille loitsuille, jotka jumalien suojakenttä absorboi, Kefka käskee jumalia tappamaan keisarin. Seuraavaksi hän siirtää patsaita entisiltä paikoiltaan, mikä horjuttaa taikuuden tasapainoa ja aiheuttaa maailman geografisen muutoksen.
Saatuaan jumalien voimat itselleen Kefkasta tulee kaiken magian lähde ja hän asettauttuu suureen torniin. Eräät rakkaansa menettäneet perustavat ”Kefkan kultin”, jonka jäsenet ovat myyneet sydämensä herralleen, eivätkä keskity muuhun kuin tämän palvomiseen. Returnersin päästessä torniinsa sulkeutuneen Kefkan luo tämä väittää, ettei maailmassa ole mitään elämisen arvoista. Vastalauseena kukin Returnersin jäsenistä esittää vuorollaan oman motiivinsa jatkaa elämäänsä. Ne kuultuaan Kefka närkästyy pahanpäiväisesti ja paljastaa suunnitelmansa jokaisen kuolevaisen tuhoamisesta. Hänen ja Returnersin lopullinen kohtaaminen päättyy maailman tulevaisuuden määräävään taisteluun, jossa Kefka näyttäytyy siivekkään jumalan hahmossa. Ratkaisevan yhteenoton hävittyään Kefkan ruumis hajoaa atomeiksi, ja maapallon elämä alkaa jälleen kukoistaa.


title: Final Fantasy VI:n hahmot

text: Keisari Gestahl () on Imperiumin valtionpäämies. Gestahlin kiinnostuttua entisajan taikuudesta hän käynnisti operaation, joka johti espereiden maan löytämiseen ja sen asukkien kaappaamiseen. Espereistä saatava magia kehitti Imperiumin aseteknologiaa ja teki joistakin suurvallan sotilaista (erityisesti Terrasta, Celeksestä ja Kefkasta) erittäin voimakkaita. Miehittämällä pääkaupunki Vectoria ympäröiviä maita keisari Gestahl teki Imperiumista maailman suurimman ja pelätyimmän valtion.


title: Final Fantasy VI:n hahmot

text: Vaikka Kefka onkin Gestahlin palvelijoista tärkein, koituu hän myös keisarin turmaksi. Leijuvalla mantereella Kefka turhautuu Gestahlin varoituksiin siitä, että maailma tuhoutuu hänen takiaan, ja komentaa taikuuden jumalia ohjaamaan salamansa keisaria kohti. Imperiumi ja sen hallitsija kohtaavat lopullisen häviönsä, kun välinpitämätön Kefka potkaisee Gestahlin ruumiin alas Leijuvalta mantereelta, ja maailmaa kohtaa Imperiumin hajoamiseen johtava muutos.


title: Final Fantasy VI:n hahmot

text: Ultros () on puhuva violetinvärinen mustekala, joka toimii Returnersin etenemistä hidastavana riesana. Ensimmäisen kerran Ultros hyökkää Lete-joella, jota Terra, Edgar, Sabin ja Banon käyttävät väylänään matkuessaan Narsheen. Tätä seuraa kolme muuta esiintymistä, joista viimeisimmissä Ultros yrittää liittolaisensa Chuponin (Typhon Game Boy Advance -käännöksessä) kanssa estää Returnersin pääsyä Leijuvalle mantereelle. Hävityksen maailmassa Ultros työskentelee Dragon’s Neck -taisteluareenan vastaanotolla Chuponin ollessa yksi areenan ottelijoista.


title: Final Fantasy VI:n hahmot

text: Banon () on Returners-liikkeen johtaja. Terran liityttyä Returnersiin Banon on hetken aikaa ohjattavissa Lete-virralla käydyissä taisteluissa. Tässä vaiheessa pelaajan on pelin päättymisen uhalla huolehdittava siitä, ettei Banon kuole. Banonin erikoistaito on ”Health”, joka parantaa mitä tahansa ryhmän jäsentä taikapisteitä kuluttamatta. Banon ei esiinny pelissä enää maailman muuttumisen jälkeen, joten hänen lopullinen kohtalonsa ei selviä.


title: Final Fantasy VI:n hahmot

text: Leo Cristophe () on Kefkan ja Celeksen tavoin Imperiumia palveleva kenraali. Kollegoistaan poiketen häntä ei altistettu magitekille, eikä voi siksi käyttää magiaa. Leon erityistaito on ”Shock”, jolla hän luo miekallaan vastustajaa vahingoittavaa energiaa.


title: Final Fantasy VI:n hahmot

text: Ensimmäisessä Leoa käsittelevässä kohtauksessa hän johtaa Doman kuningaskuntaan lähetettyä sotajoukkoa, jonka tavoitteena on vallata Doma Imperiumille. Piirityksen aikana kenraali saa viestin keisarilta, jonka luokse hänen on palattava välittömästi. Kefka päättää käyttää tilannetta hyödykseen, ja Leon ohjeiden vastaisesti hän kaataa myrkkyä Doman linnaa ympäröivään veteen, mikä koituu usean domalaisen kuolemaksi. Returnersin ryhmäläiset tapaavat Leon ensimmäista kertaa espereiden etsintään liittyvään tehtävän yhteydessä, jonka rauhanomaisesti käyttäytyvä Gestahl on heille antanut. Samalla kenraali pyytää anteeksi Doman puolesta taistelleelta Cyanilta, joka ei kuitenkaan pidä kotimaalleen tapahtunutta tragediaa Leon syynä.


title: Final Fantasy VI:n hahmot

text: Käydessään Thamasassa keskustelua löytämiensä espereiden johtajan kanssa Leo pahoittelee ihmisten espereille tekemiä vääryyksiä, jotka olisivat voineet johtaa uuteen maagien sotaan. Kylään ilmaantuva Kefka, toinen Imperiumin kenraaleista, toimii täysin päinvastaisesti ja transformoi jokikisen läsnä olevan esperin magiciteksi. Pitäen tekoa äärimmäisen petollisena Leo haastaa Kefka, joka vastaa tähän Gestahlista tekemällään illuusiolla. Keisari ilmoittaa pettäneensä Leon saadakseen magiciteja itselleen. Väitteen kuultuaan järkyttynyt Leo saa surmansa Kefkan kädestä. Returnersin jäsenet hautaavat kenraalin Thamasaan ja muistavat tämän kunniallisena miehenä.


title: Final Fantasy VI:n hahmot

text: Cid del Norte Marguez () on Imperiumin johtava tiedemies. Hän loi magitek-menetelmän, joka pohjautuu taikuuden imemiseen espereiltä. Magitekin ansiosta Imperiumi pystyi rakentamaan magitek-haarniskoita sekä tekemään sotilaistaan maageja. Cid myös kasvatti Imperiumin entisen kenraalin Celes Cheren, jolle hän on muutenkin hyvin läheinen. Celeksen kääntyessä keisaria vastaan myös Cid kyseenalaistaa suurvallan moraalin. Hän esimerkiksi auttaa magitek-laitokseen soluttautunutta Returnersia pakenemaan vapautetut esperit mukanaan. Maailman muuttuessa Kefkan kohtalokkaan teon seurauksena Cid ja kooman vaipunut Celes ajautuvat samalle saarelle. Kuluu kokonainen vuosi, ennen kuin Celes herää, ja samalla Cid tulee hyvin sairaaksi. Hän voi silti välttyä kuolemalta Celeksen pyydystämillä kaloilla, joista nopeasti etenevät parantavat Cidiä, hitaasti liikkuvat taas pahentavat hänen tilaansa.


title: Final Fantasy VI:n hahmot

text: Maduin () ja Madonna (, Madeline Game Boy Advance -pelissä) ovat eräässä takaumassa esiintyvät Terran vanhemmat. Heikossa kunnossa olevan Madonnan eksyttyä espereiden maahan Maduin otti tämän omaan kotiinsa parannettavaksi. Madonnan toivuttua he molemmat alkoivat pohtia, pystyisivätkö ihmiset ja esperit elämään rinnakkain erilaisuudesta huolimatta. Vaikka muut esperit suhtautuivat Madonnaan epäluuloisesti, Maduin uskoi naisen hyväsydämisyyteen ja sai tämän kanssa lapsen, ensimmäisen puoli-esperin, jolle annettiin nimi Terra.


title: Final Fantasy VI:n hahmot

text: Terran ollessa noin kaksivuotias Imperiumi oli löytänyt espereiden maan olinpaikan, jonne taikuutta janoava keisari Gestahl johti joukkojaan luvaten rikkauksia jokaista kaapattua esperiä vastaan. Ryöstöstä selvinneet esperit ajoivat tunkeilijat ulos maastaan ja espereiden johtaja päätti luoda maan porttia suojaavan voimakentän. Madonna ja Maduin tyttärineen olivat kuitenkin ajautuneet portin ulkopuolelle ja satuttaneet itsensä pahasti. Terran geneettinen tausta kiehtoi paikalla ollutta Gestahlia. Iskettyään häntä estävän Madonnan maahan keisari vei lapsen mukanaan. Imperiumin alaisuuteen päätyi myös Maduin, jonka taikuutta käytettiin magitekin luomiseen. Myöhemmin Maduin kiteytti itsensä magiciteksi, jotta Returnersin jäsenet olisivat hyötyneet hänestä.


title: Final Fantasy VI:n hahmot

text:
Biggs () ja Wedge () ovat kaksi pelin alussa ohjattavaa Imperiumin upseeria. Pohjoisamerikkalaisessa SNES-pelissä Biggsin nimi on romanisoitu muotoon ”Vicks”, mutta myöhemmissä versioissa nimi on korjattu. Apunaan orjakruunun kontrolloima Terra sotilaskaksikko etsii Narshessa havaittua Tritoch-esperiä, jonka heidän on määrä tuoda keisarilleen. Päihitettyään Narshea puolustavat vartijat he pääsevät kaupungin kaivokseen ja löytävät etsimänsä olennon. Esperistä säteilevä energia saa Terran pyörtymään, mutta tappavat Biggsin ja Wedgen.
Biggs ja Wedge ovat viittauksia star wars hahmoihin samoilla nimillä


title: Final Fantasy VI:n hahmot

text: Doom, Poltergeist ja Goddess (Fiend, Demon ja Goddess Game Boy Advance -versiossa; jap. "Kishin", "Majin" ja "Megami") ovat jumalia, jotka muodostavat yhdessä lähteen kaikelle maailman taikuudelle (Woolseyn englanninkielisessä käännöksessä heihin viitataan jumalattarina, mutta alkuperäisessä japanilaisessa pelissä sekä käännöksensä puolesta korjatussa englanninkielisessä GBA-sovituksessa heitä nimitetään pelkästään jumaliksi).


title: Final Fantasy VI:n hahmot

text: Tuhat vuotta sitten jumalien välinen taistelu aiheutti magian kulkeutumisen maailmaan. Tämän myötä osa ihmisistä muuttui espereiksi, joiden maagisia ominaisuuksia muut ihmiset himoitsivat ja siirsivät itseensä. Tekoa seuraavista erimielisyyksistä alkoi maagien sota. Konflikti tuli lopulta päätökseensä jumalien käsittäessä, että se oli tuhonnut maailmaa pahoin ja tehnyt heistä itsestään naurunalaisia. Jumalat muuttuivat omasta tahdostaan kivipatsaiksi, joita sotimisesta vapautettujen espereiden oli suojeltava. Patsaat siirrettiin maanpinnan yläpuolella olevalle Leijuvalle mantereelle. Jumalat heräävät noin tuhannen vuoden kuluttua, kun Kefka Palazzo määrää heitä luovuttamaan magiaansa hänelle itselleen. Päästäkseen torniinsa sulkeutuneen Kefkan luokse Returnersin jäsenet kukistavat tietään tukkivat jumalat, jotka ovat luovuttaneet Kefkalle magian lähteen asemansa.


title: Portugalilaiset eurokolikot

text: Portugalilaiset eurokolikot ovat Portugalille lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Portugalille kaikki kääntöpuolet suunnitteli Vitor Manuel Fernandes dos Santos. Yhden ja kahden euron kolikoissa on kuninkaallinen sinetti vuodelta 1144. Viidenkymmenen- kahdenkymmenen- ja kymmenen sentin kolikoissa on kuninkaallinen sinetti vuodelta 1142. Viiden-, kahden- ja yhden sentin kolikoiden kuva-aiheena on kuninkaallinen sinetti vuodelta 1134.


title: Portugalilaiset eurokolikot

text: Kaikista Portugalin eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi.


title: Heittovaihto

text: Heittovaihto () tarkoittaa tietokoneen prosessin koko käytössä olevan osoiteavaruuden siirtämistä keskusmuistista massamuistilaitteelle tai takaisin.


title: Heittovaihto

text: Heittovaihtoa käytettiin runsaasti ennen virtuaalimuistin yleistymistä ratkaisemaan keskusmuistin pienuudesta tulevia ongelmia. Koska heittovaihdossa siirretään koko prosessin muisti kerralla massamuistilaitteelle, kestää yksi heittovaihto-operaatio suhteellisen kauan. Lisäksi heittovaihdolla ei voi ratkaista tilannetta, jossa yksi prosessi on niin suuri, että se ei mahdu keskusmuistiin edes yksinään. Jälkimmäinen tilanne piti ratkaista käsintehdyllä kerrostamisella, joka on hyvin vaikea tehtävä hallittavaksi.


title: Heittovaihto

text: Heittovaihdon on lähes kokonaan korvannut sivuttavan virtuaalimuistin käyttö. Kuitenkin myös virtuaalimuistikoneissa täytyy jossain tilanteissa turvautua heittovaihtoon. Jos prosessia ajetaan liian pienellä muistin määrällä, tästä aiheutuu suuri määrä virtuaalimuistijärjestelmän aiheuttamia keskeytyksiä, joista jokainen käynnistää muistisiirron massamuistilaitteelta, mahdollisesti myös massamuistilaitteelle. Vaikka järjestelmä toimii teoriassa, käytännössä kone tuntuu pysähtyvän. Ilmiötä kutsutaan ruuhkautumiseksi (). Tämän takia myös virtuaalimuistijärjestelmissä siirrytään heittovaihdon käyttöön äärimmäisissä kuormitustilanteissa. Virtuaalimuistijärjestelmän heittovaihto siirtää massamuistilaitteelle sillä hetkellä keskusmuistissa olevat sivut, palautusvaiheessa keskusmuistiin luetaan nämä viimeksi käytössä olleet sivut, ei prosessin koko osoiteavaruutta. Yleisesti ottaen virtuaalimuistijärjestelmissä on vaikea päätellä, milloin on oikea hetki siirtyä heittovaihtoon.


title: Heittovaihto

text: Ilkka Haikala ja Hannu-Matti Järvinen: Käyttöjärjestelmät (luku 4), Talentum 2003, ISBN 951-762-837-4.


title: Italialaiset eurokolikot

text: Italialaiset eurokolikot ovat Italialle lyötyjä eurokolikoita. Eurokolikoissa arvopuoli on kaikissa euroalueen maissa samanlainen, mutta tunnuspuolen eli kansallisen puolen jokainen euromaa suunnittelee itse omille kolikoilleen. Euro on ollut Italiassa käytössä vuoden 1999 alusta, käteisenä vuoden 2002 alusta.


title: Italialaiset eurokolikot

text: Kaikkien kolikkojen kuva-aiheet ovat erilaisia. Kahden euron kolikossa on Rafaelin tekemä Dante Alighierin muotokuva, yhden euron kolikossa on Leonardo da Vincin piirros ihmisen ruumiinosien suhteesta toisiinsa (Vitruvianuksen ihminen), 50 sentin kolikossa on keisari Marcus Aureliuksen ratsastajapatsas Rooman Piazza del Campidoglio -aukiolla, kahdenkymmenen sentin kolikossa on Umberto Boccionin suunnittelema veistos, kymmenen sentin kolikossa on yksityiskohta teoksesta "Venuksen syntymä", viiden sentin kolikossa on amfiteatteri Colosseum, kahden sentin kolikossa on Mole Antonelliana, vuonna 1863 suunniteltu kupoli, ja yhden sentin kolikossa näkyy Castel del Monten linna.


title: Italialaiset eurokolikot

text: Kaikissa Italian eurokolikoissa on tunnuspuolella lisäksi EU:n kaksitoista tähteä ja kolikon lyöntivuosi sekä monogrammi, jossa R ja I ovat päällekkäin (Repubblica Italiana, Italian tasavalta).


title: Kreikkalaiset eurokolikot

text: Kreikkalaiset eurokolikot ovat Kreikalle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen.


title: Kreikkalaiset eurokolikot

text:
Kahden euron kolikossa esiintyy 200-luvulta peräisin oleva yksityiskohta mosaiikista, yhden euron kolikossa näkyy neljän drakman kolikko ennen ajanlaskumme alkua (kuva-aiheena pöllö), 50 sentin kolikossa on Eleftheríos Venizéloksen (s. 1864 – k. 1936) kuva, kahdenkymmenen sentin kolikossa on vuosina 1776–1831 elänyt Ioannis Kapodistrias, kymmenen sentin kolikossa näkyy Rigas Velestinlis-Fereos (1757–1798), viiden sentin kolikossa näkyy kreikkalainen säiliöalus, kahden sentin kolikossa on purjelaivatyyppi korvetti ja yhden sentin kolikossa kuva-aiheena toimii ateenalainen kolmisoutu-sota-alus.
Kreikka oli ensimmäinen maa, joka löi kahden euron erikoisrahan vuonna 2004.


title: Kreikkalaiset eurokolikot

text: Kaikista Kreikan eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi.


title: M/S Birka Express

text: M/S Birka Express () on Birka Cargo Ab:n omistama ro-ro-rahtialus. Alus on rakennettu vuonna 1997 Romaniassa ja Norjassa. Kuollutta painoa laivalla on 8 843 tonnia ja jääluokitus on 1A Super eli se pystyy useimmissa jääolosuhteissa kulkemaan yksin. "Birka Express" on rekisteröity Suomen lipun alle ja sen kotisatama on Maarianhamina. Nykyisin alusta käyttää suomalainen rahtivarustamo Finnlines.


title: M/S Birka Express

text: Birka Expressin sisaraluksia ovat M/S Birka Carrier, M/S Birka Trader ja M/S MN Pelican.


title: M/S Birka Express

text: Vuonna 1997 aluksen runko laskettiin vesille Galațissa, Romaniassa. Romaniasta alus hinattiin Rissaan, Norjaan, jossa se rakennettiin loppuun. 15. syyskuuta 1997 alus luovutettiin United Shippingin omistukseen, joka rekisteröi aluksen Suomen lipun alle. Kotisatamaksi tuli Maarianhamina. 20. syyskuuta alus kastettiin "United Expressiksi". 25. syyskuuta alus aloitti liikennöinnin reitillä Kemi–Oulu–Kiel.


title: M/S Birka Express

text: Tammikuussa 2002 alus rekisteröitiin Birka Cargo Ltd:n omistukseen. Kotisatamana säilyi edelleen Maarianhamina. Elokuussa 2002 alus sai nykyisen nimensä ja siirtyi uudelle reitille; Kemi–Oulu–Antwerpen–Lontoo–Felixstowe.


title: M/S Birka Express

text: Marraskuun alussa 2006 Birka Express siirtyi Helsingin ja Århusin väliseen liikenteeseen, liikennöityään tätä ennen reitillä Helsinki–Bilbao. Joulukuussa alus kuitenkin palasi takaisin Helsingin ja Bilbaon välille. Nykyisin Birka Express liikennöi Euroopassa.


title: Enstatiitti

text: Enstatiitti on pyrokseenimineraalien enstatiitti (MgSiO) ja ferrosiliitti (FeSiO) seos. Enstatiitti voi olla väriltään valkeaa, harmaata, vihertävää tai ruskeaa. Sen kovuus on 5–6 Mohsin asteikolla, ja kiteisyys on ortorombinen ja monokliininen. Aineen ominaispaino on 3,21–3,96 g/cm³. Enstatiitti sulaa 25 kilobaarissa 1 787 C°:ssä.


title: Enstatiitti

text: Varsinainen enstatiitti on magnesiumsilikaatti, joka on tavallista laavakivissä ja metamorfisissa kivissä. Hypersteeni eli (Mg,Fe)SiO on seos, jossa magnesiumia ja rautaa on suunnilleen yhtä paljon. Bronziitti on säärapautunut enstatiitti, jolle ominaista on metallia muistuttava kiilto ja pronssintapainen väri.


title: Enstatiitti

text:
Magnesiumpitoista enstatiittia on monissa syväkivissä, esimerkiksi dioriitissa ja gabrossa.
Sulkeumina sitä on myös pintakivissä eli basaltissa, andesiitissa ja dasiitissa. Maan vaipassa enstatiittia esiintyy peridotiitissa ja pyrokseniitissa. Enstatiittia on myös meteoriiteissa. Spektrien avulla sitä on arveltu löytyvän kehittyneiden tähtien ympäriltä ja planetaarisen sumun NGC 6302 ympäriltä.


title: Slovenialaiset eurokolikot

text: Slovenialaiset eurokolikot ovat Slovenialle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen.


title: Slovenialaiset eurokolikot

text: Slovenian kolikkosarjan joka kolikossa on eri kuva-aihe. Kahden euron kolikossa on kansallisrunoilija France Prešeren ja säe hänen kirjoittamansa kansallishymnin tekstistä. Yhden euron kolikossa on protestanttinen uskonpuhdistaja Primož Trubar ja teksti "stati inu obstati" (seistä ja kestää). Viidenkymmenen sentin kolikossa on Slovenian korkein vuori Triglav, Kravun tähtikuvio ja teksti "Oj Triglav Moj Dom" (Oi Triglav, kotini). Kahdenkymmenen sentin kolikkoon on kuvattu kaksi lipizzanhevosta ja siinä on kirjoitus "LIPICANEC" (Lipizzanhevonen). Kymmenen sentin kolikossa on kirjoitus "Katedrala Svobode" (Vapauden katedraali) ja kuva rakentamatta jääneestä, arkkitehti Jože Plečnikin suunnittelemasta parlamenttirakennuksesta. Viiden sentin kolikko kuvaa kylväjää kylvämässä tähtiä ja pisteitä. Kahden sentin kolikossa on ns. Prinssin kivi, vanha kruunauskivi. Yhden sentin kolikko esittää haikaraa.


title: Slovenialaiset eurokolikot

text: Kaikista Slovenian eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi.


title: Jaaskamonkoski

text: Jaaskamonkoski on Pudasjärven kaupungissa Ervastin kylässä Iijoen varressa sijaitseva koski. Se sijaitsee kantatien 78 lähellä noin 30 kilometriä Pudasjärven keskustaajamasta Kurenalta kaakkoon.


title: Jaaskamonkoski

text: Alue on tunnettu virkistyskalastusalueestaan. Koskeen on istutettu useiden vuosien ajan kesäisin kirjolohta. Kalastus onnistuu sekä rannalta että veneestä.


title: Ranskalaiset eurokolikot

text: Ranskalaiset eurokolikot ovat Ranskalle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen.


title: Ranskalaiset eurokolikot

text: Kahdessa suurimmassa kolikossa on taiteilija Joaquim Jimenezin suunnittelema elämää symboloiva puu. Pienemmissä kolikoissa (10 snt, 20 snt ja 50 snt) esiintyy tunnettu "Kylväjä"-aihe, jota on käytetty ennenkin esimerkiksi frangeissa. Pienimpiä kolikkoja koristaa Fabienne Courtiaden "Marianne".


title: Ranskalaiset eurokolikot

text: Kaikista Ranskan eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi.


title: Vladimir Karpets

text: Vladimir Aleksandrovitš Karpets (, s. 20. syyskuuta 1980 Pietari) on venäläinen maantiepyöräilijä.


title: Vladimir Karpets

text: Karpets aloitti ammattilaisuransa Lokosphinx-tallissa vuonna 1998. Hän osallistui vuoden 2000 olympialaisissa ratapyöräilyn henkilökohtaiseen ja joukkuetakaa-ajoon. Vuonna 2001 hän siirtyi Itera-joukkueeseen ja kahta vuotta myöhemmin ibanesto.com -talliin. Hän ajoi samassa tallissa, joka sittemmin tunnettiin Caisse d'Epargnen nimellä, vuoteen 2008 saakka.


title: Vladimir Karpets

text: Karpets saavutti ensimmäisinä ammattilaisvuosinaan useita sijoituksia kymmenen parhaan joukkoon pienemmissä etappikilpailuissa. Vuonna 2004 hän voitti Ranskan ympäriajon nuorten kilpailun tehtyään ratkaisevan eron Thomas Voeckleriin viimeistä edellisen päivän aika-ajossa. "Tour de Francen" kokonaiskilpailussa Karpets oli kolmastoista. Samana vuonna hän voitti Vuelta Ciclista a la Rioja -kilpailun sekä sijoittui toiseksi Katalonian ympäriajossa.


title: Vladimir Karpets

text: Vuonna 2005 Karpets sijoittui Italian ympäriajossa seitsemänneksi ja oli 18. etapin aika-ajossa toinen. Seuraavana vuonna hän oli Espanjan ympäriajossa kahdeksas.


title: Vladimir Karpets

text: Vuonna 2007 Karpets voitti UCI ProTour -sarjaan kuuluvat Katalonian ja Sveitsin ympäriajot. Näistä jälkimmäisen hän ratkaisi viimeisen päivän aika-ajossa, jonka kuudes sija nosti hänet kokonaiskilpailun kolmannelta sijalta voittoon . Ranskan ympäriajon jälkimmäisellä aika-ajoetapilla hän oli kolmas ja yhteistuloksissa neljästoista sekä Espanjan ympäriajon kokonaiskilpailussa seitsemäs.


title: Vladimir Karpets

text: Pekingin olympialaisissa 2008 Karpets oli aika-ajossa kahdeksastoista ja maantieajossa yhdeksästoista. Saman vuoden MM-kilpailuissa hän oli maantieajossa kahdeskymmenes.


title: Vladimir Karpets

text: Karpets siirtyi vuoden 2009 alussa Katjuša-talliin. Hän sijoittui samana vuonna toiseksi Tour de Romandien kokonaiskilpailussa, viidenneksi Sveitsin ympäriajossa ja 13:nneksi Ranskan ympäriajossa. Vuoden 2010 Tour de Romandiessa hän oli neljäs, Italian ympäriajossa neljästoista ja Espanjan ympäriajossa yhdestoista.


title: Vladimir Karpets

text: Karpets palasi kausiksi 2012–2013 entiseen espanjalaistalliinsa, uudelta nimeltään Team Movistar.


title: Slow

text: Slow (oik. Vellu Maurola, s. 1975 Vantaa) on suomalainen DJ ja musiikkituottaja. Kuultuaan ensimmäisen kerran hip hop -akteja, kuten Run DMC, Public Enemy ja Eric B & Rakim hän innostui DJ:n urasta. Slow on tunnettu jatsahtavasta ja groovaavasta musiikistaan sekä siitä, että soittaa settejä nykyään kahden matkapuhelimen avulla.


title: Slow

text: Vuonna 1990 Slow tapasi DJ:nä toimineen JA-Jazzin, joka työskenteli samaan aikaan Anttilan musiikkiosastolla Slow’n kanssa. Iltatöillä keräämillään rahoilla Slow osti ensimmäisen parinsa Technics SL-1200 -levysoittimia ja runsaasti levyjä.


title: Slow

text: Hän osallistui DMC -miksauskilpailuihin Suomessa ja voitti kilpailun neljänä vuonna peräkkäin: 1992, 1993, 1994 ja 1995. Välineinä kisoissa oli kaksi Technics SL-1200 -levysoitinta ja DJ-mikseri. Slow’n esitysten tyyli vaihteli hip hopista funkkiin ja jazziin.


title: Slow

text: Vuonna 1995 Slow perusti yhdessä MC Ragford Brownin kanssa The Brown Sand Brothers nimisen yhtyeen, joka ehti julkaista muutamia demonauhoja.


title: Slow

text: Slow’n ja JA-Jazzin ystävyys jatkui ja vuonna 1995 Ja-Jazz esitteli hänelle James Spectrumin ja kolmikko perusti yhtyeen nimeltä Pepe Deluxé. Yhtyeen tyyliä voisi kuvailla yhdistelmäksi big beatia, trip-hopia ja hip hopia. Porukan ensimmäinen julkaisu oli vuonna 1998 julkaistu EP nimeltä "Three Times a Player", jonka Muzik-lehti valitsi kuukauden levyksi. Pepe Deluxén ensimmäinen täyspitkä albumi "Super Sound" julkaistiin 1999. Julkaisijana oli brightonilainen Catskills Records. Albumilla oli runsaasti sampleja, joiden käyttöoikeuksia levy-yhtiö ei onnistunut saamaan. Albumista oli tehtävä uusi versio, joissa monia sampleista oli soitettu uudestaan oikeilla instrumenteilla. Albumin uusi versio julkaistiin sittemmin Ranskassa, Italiassa, Espanjassa, Alankomaissa, Yhdysvalloissa, Australiassa, Saksassa ja Suomessa.


title: Slow

text: Yksi raidoista, nimeltään ”Before You Leave” tai ”Woman in Blue”, päätyi Leviksen farkkumainontaa suunnittelevan mainostoimiston korviin New Yorkissa. He valitsivat kappaleen Leviksen maailmanlaajuisen mainoskampanjan tunnusmusiikiksi vuonna 2001. Kappale nousi tämän myötä kansainväliseksi hitiksi ja sai vuoden parhaan mainosmusiikin palkinnon Cannesin mainosfestivaaleilla.


title: Slow

text: Tämän menestyksen myötä yhtyettä pyydettiin tekemään useita remiksauksia muille artisteille kuten Tom Jonesille ja The Cardigansille sekä Eminemille. Tässä vaiheessa jatkuva promotointi ja konsertointi väsytti Slow’n ja hän päätti erota ryhmästä jatkaakseen sooloprojektiensa parissa.


title: Slow

text: Vuodesta 1999 vuoteen 2001 hän työskenteli Emin tuotantopäällikkönä ja käynnisti Nozle-nimisen tanssimusiikkimerkin. Levymerkki julkaisi singlejä Campaukselta, Z-MC:ltä ja Jori Hulkkosen Step Time Orchestralta. Campaus oli tanssimusiikkiyhtye, jonka Slow perusti suomalaisen tuottajan Rauli ”Illusion Rake” Eskolinin kanssa.


title: Slow

text:
Vuonna 2002 Slow perusti SlowHillin yhdessä tunnetun saksofonistin Tapani Rinteen kanssa. Rinne on paremmin tunnetu yhtyeestään RinneRadio. Yhtye yhdistää jazzia elektronisiin soundeihin ja heidän ensimmäisen albuminsa Finndisc julkaistiin Blue Note -levymerkillä. Samana vuonna Dj Slow’n single Got To Funk kohosi ykköseksi Finnish Dance Chartilla ja käväisi korkeimmillaan sijalla 19 Suomen virallisella singlelistalla. Kappale oli alun perin tehty Hartwallin Upciderin mainokseen, mutta yleisön suuren kysynnän vuoksi kappaleesta tehtiin kokonainen ja se julkaistiin singlenä.
Vuonna 2003 Slow remiksasi muun muassa The Crashin kappaleen Star ja sävelsi musiikkia suomalaisiin televisiosarjoihin.


title: Slow

text: Vuonna 2004 Slow julkaisi debyyttialbuminsa "This Is Now" ja aloitti viikoittaisen radio-ohjelman Burnerin Groove FM:llä yhdessä Palefacen kanssa.


title: Slow

text: Vuonna 2005 SlowHill julkaisi toisen albuminsa Fennikan Plastinka Recordsin kautta. Tapani Rinteen kanssa Slow myös sävelsi musiikit elokuvaan "Koti-ikävä" ja he saivat musiikista Jussi-ehdokkuuden.


title: Slow

text: Vuosi 2006 oli merkittävä Slow’n uralla. Hänet kutsuttiin soittamaan setti Midem-musiikkimessujen 40-vuotisjuhlan avajaisillassa Cannesissa, jossa hän soitti apunaan kaksi matkapuhelinta ja mikseri. Samana vuonna julkaistiin hänen toinen sooloalbuminsa "Pronto!", joka on julkaistu myös Japanissa Columbia Recordsin kautta. Hän soitti myös Lontoossa Wallpaper*-lehden design-palkintogaalassa, Milanon huonekalumessuilla Artekin osastolla, Klara Festivalilla Brysselissä sekä tuotti musiikkia Nokian, Ikean ja Finlandia Vodkan mainoksiin.


title: Slow

text: Vuonna 2007 hän jatkoi keikkailua enimmäkseen erilaisissa yksityistapahtumissa sekä Suomessa että ulkomailla. Hänet valittiin myös Mäntän kuvataideviikkojen yhdeksi Suomen 25 parhaasta taiteilijasta ja hänen ääniteoksiaan oli kuultavissa Mäntässä kesän 2007 ajan.


title: Slow

text: SlowHill: Muzak


title: Slow

text: Slow: Pronto!


title: Slow

text: SlowHill: Fennika


title: Slow

text: Various Artists Eat&Joy vol.1 – mixed and compiled by Dj Slow


title: Slow

text: Dj Slow: (I'm Over You) Pablo


title: Slow

text: Dj Slow: This Is Now


title: Slow

text: Dj Slow: Keep Moving


title: Slow

text: Dj Slow: These Jeans (R Way 2 Hotta!)


title: Slow

text: Dj Slow: Got To Funk


title: Slow

text: Paleface with Dj Slow: 'Til The Break Of Dawn


title: Slow

text:
SlowHill: Finndisc
SlowHill: Super Blue


title: Historiallinen Jeesus

text: Historiallisen Jeesuksen ennallistus tarkoittaa kristillisten ja muiden raamatuntutkijoiden historiantutkimuksen menetelmillä tekemää ennallistusta eli rekonstruktiota Uuden testamentin kuvaamasta Jeesus Nasaretilaisesta henkilönä, missä Jeesuksen olemassaoloa pidetään lähtökohtaisesti totena, mutta jossa tutkimus ei ota kantaa muihin uskonnollisiin oletuksiin, kuten kertomuksiin Jeesuksen yliluonnollisista voimista tai käsitykseen Raamatun erehtymättömyydestä. Tutkimusta tekevät muun muassa humanistit, psykologit ja teologit pyrkimyksenään selvittää Jeesuksen elämän vaiheita ja arvioida hänen nimissään esitettyjen kertomusten alkuperäisyyttä. Raamatuntutkijoiden ennallistus historiallisesta Jeesuksesta on eri asia kuin kysymys Jeesuksen historiallisuudesta, jossa arvioidaan sitä, onko Raamatun kuvailema Jeesus-hahmo ollut olemassa historiallisena henkilönä.


title: Historiallinen Jeesus

text: Vaikka eri raamatuntutkijoiden tekemissä ennallistuksissa on eroja, ne ovat usein yhteneviä seuraavilta kohdilta: Jeesus oli juutalainen opettaja, joka sai joukon galilealaisia seuraajia ja jonka roomalaiset ristiinnaulitsivat Palestiinassa Pontius Pilatuksen prokuraattorikaudella.


title: Historiallinen Jeesus

text: Lähdekriittinen tutkimus, jossa Raamatun tekstit alistettiin samanlaisen tarkastelun alle kuin kaikki muutkin historialliset tekstit, sai alkunsa 1600-luvulla. Varsinainen historiallisen Jeesuksen etsintä alkoi Hermann Samuel Reimaruksen töiden myötä. Hän pyrki riisumaan Jeesuksen elämän yliluonnollisista piirteistä. Muita koulukunnan edustajia ovat muun muassa G. E. Lessing, D. F. Strauss, Ernest Renan, Adolf von Harnack ja Albert Schweitzer. Nykytutkimuksessa historiallista Jeesusta on tutkinut muun muassa pohjois-amerikkalaisten tutkijoiden muodostama Jeesus-seminaari, joka on äänestänyt Jeesuksen lausumien aitoudesta.


title: Historiallinen Jeesus

text: Tutkimukseen kuuluu sekä sen tutkimusta, mitkä todelliset Jeesuksen elämän vaiheet olivat, että sen arviointia, mitä Jeesus todellisuudessa opetti. Tutkimus perustuu ennen kaikkea säilyneiden tekstilähteiden tutkimukseen, ja se hyödyntää erilaisia historiallis-kriittisiä menetelmiä. Materiaalia arvioidaan sen historiallisessa yhteydessä; samoin otetaan huomioon muun muassa lähteiden ikä, luonne, keskinäiset suhteet ja sisäiset kerrostumat.


title: Historiallinen Jeesus

text: Jeesuksen lausumia arvioidaan muun muassa seuraavien aitouden kriteerien perusteella:Tärkeimmät lähteet Jeesuksen elämästä ovat ns. synoptiset evankeliumit, eli evankeliumit Markuksen, Matteuksen ja Luukkaan mukaan. Ensin mainittu on ajoitettu noin vuodelle 70, kaksi jälkimmäistä on oletettavasti kirjoitettu vuosien 75 ja 100 välillä. Vaikka ne painottavatkin Jeesuksesta antamissa henkilökuvissaan erilaisia piirteitä, antavat ne Jeesuksen elämästä jokseenkin yhdenmukaisen kuvan. Nykyään uskotaan, että Markuksen evankeliumi kirjoitettiin ensin ja sekä Matteus että Luukas hyödynsivät Markuksen evankeliumia kirjoitustyössään. Heillä arvellaan olleen käytössään myös ns. Q-lähde, jonka ei kuitenkaan uskota olleen elämäkerta vaan kokoelma Jeesus-sitaatteja.


title: Historiallinen Jeesus

text: Raamatun neljäs evankeliumi, evankeliumi Johanneksen mukaan, on sävyltään voimakkaan hengellinen ja teologinen, eikä sitä voida historiallisesti pitää yhtä luotettavana lähteenä. Raamatun ulkopuolelle jätetyt apokryfiset evankeliumit eivät esitä Jeesuksen elämää alusta loppuun, eikä niiden sisällöllä ole merkittävää yhteyttä historiallisiin tapahtumiin.


title: Historiallinen Jeesus

text: Evankeliumit perustuvat suulliseen perinteeseen ja kuvaavat Jeesuksen seuraajien ja varhaisen seurakunnan kollektiivista uskoa. Niillä on monia indoeurooppalaisille sankarimyyteille tyypillisiä piirteitä. Uskontotieteen tutkijan Raimo Harjulan mukaan Raamatun evankeliumit onkin nähtävä sakraalibiografioina eli pyhinä elämäkertoina eivätkä ne ole puolueettomaksi selonteoksi tarkoitettua historiankirjoitusta vaan kertovat Jeesuksen seuraajien mestarilleen antamista merkityksistä.


title: Historiallinen Jeesus

text: Useimmat historian- ja raamatuntutkijat pitävät Jeesusta juutalaisena, Galileassa syntyneenä opettajana, jota pidettiin yleisesti parantajana, ja joka sai kasteen Johannes Kastajalta ja tuomittiin Pontius Pilatuksen käskystä kuolemaan ristiinnaulitsemalla syytettynä kansan kiihotuksesta Rooman valtakuntaa vastaan. Varmimmat historialliset tiedot koskevat Jeesuksen tuomiota ja ristiinnaulitsemista.


title: Historiallinen Jeesus

text: Risto Uro on tiivistänyt tutkijoiden näkemykset seuraavalla tavalla: Jeesus toimi aluksi Johannes Kastajan lähipiirissä. Myöhemmin hän toimi Galileassa kiertelevänä saarnaajana ja parantajana. Jeesus opetti usein vertausten avulla, ja keskeisenä aiheena opetuksissa oli ajatus "Jumalan valtakunnan" tulosta. Jeesuksella oli seuraajia, ja he tekivät yhdessä ainakin yhden matkan Jerusalemiin. Jeesuksen lähipiiriin kuului myös naisia. Jerusalemissa Jeesus joutui hankaluuksiin temppeliin liittyvien auktoriteettien ja roomalaisten valtaapitävien kanssa. Seurauksena Jeesus tuomittiin kuolemaan.


title: Historiallinen Jeesus

text: Jeesuksen elämän ja opetuksen tarkemmista yksityiskohdista tutkijat sen sijaan ovat erimielisempiä. Näkemykset Jeesuksesta ovat vaihdelleet: hänet on nähty muun muassa apokalyptisenä lopun ajan julistajana, kiertelevänä kyynikkofilosofina ja vastakulttuurin edustajana, henkien karkottajana sekä radikaalinakin yhteiskunnallisena uudistajana.


title: Historiallinen Jeesus

text: Raamatuntutkijoiden vähemmistön kantaa edustava Jeesus-seminaari on painottanut Jeesuksen roolia viisaudenopettajana ja kiistää Jeesuksen olleen lopunajallinen profeetta. Jeesuksen lausumien arvioinnin ohella seminaari on esittänyt kannanottoja myös Jeesuksen elämän yksityiskohtia koskien. Muun muassa noin puolet seminaarin tutkijoista ajattelee, ettei Jeesuksen biologista isää voida tuntea.


title: Historiallinen Jeesus

text: Matteuksen ja Luukkaan evankeliumien mukaan Jeesus syntyi Juudean Betlehemissä, jonne Jeesuksen äiti Maria ja tämän kihlattu Joosef olivat vähän ennen syntymää lähteneet Nasaretista osallistuakseen keisari Augustuksen käskystä koko Rooman valtakunnassa toimeenpantavaan verollepanoon. Matteuksen mukaan joukko opastavaa tähteä seuranneita "itämaan tietäjiä" saapui paikalle kumartamaan vastasyntynyttä juutalaisten kuningasta ja tuomaan tälle lahjoja. Kuultuaan kuninkaan syntymästä Juudean kuningas Herodes päätti turvata oman asemansa tapattamalla kaikki Betlehemin alle kaksivuotiaan poikalapset. Herodes tunnettiin julmana hallitsijana, mutta Betlehemin lastenmurhasta ei ole viitteitä.


title: Historiallinen Jeesus

text: Matteuksen mukaan enkelin varoittama Maria pakeni perheineen joukkomurhaa Egyptiin. Näin Matteuksen mukaan toteutui Vanhan testamentin profetia: "Egyptistä minä kutsun poikani." Samoin perheen asettuminen Nasaretiin "tapahtui, jotta kävisi toteen profeettojen ennustus: häntä kutsutaan Nasaretilaiseksi." On mahdollista, että Jeesuksen syntymä ei ole sijoitettu Betlehemiin historiallisista syistä vaan Miikan kirjassa esiintyvän profetian toteuttamiseksi – sen mukaan Daavidista polveutuva Messias oli syntyvä "Daavidin kaupungissa" eli Betlehemissä. Matka Nasaretista Betlehemiin on linnuntietä noin 150 km, vuoristoinen ja huonosti matkustamiseen soveltuva.


title: Historiallinen Jeesus

text: Tämän lisäksi koko Rooman valtakunnan kattavan verollepanon olemassaolo Jeesuksen syntymän aikoihin on kyseenalaista, eikä sitä ole kyetty yhdistämään muissa historiallisissa lähteissä mainittuihin verotustietoihin. On myös esitetty, että kyse olisikin ollut Rooman valtakunnan alueella asuneiden ihmisten antamasta kuuliaisuudenvalasta keisari Augustukselle, josta löytyy historiallisia todisteita ajanjaksolta 3/2 eaa. Jotkut tutkijat tosin pitävät Jeesuksen syntymäkertomuksia puhtaasti epähistoriallisina. Matteuksen ja Luukkaan evankeliumien kuvaukset Jeesuksen syntymästä ovat monin paikoin keskenään ristiriitaisia aina syntymäajasta lähtien. Monet kristityt tutkijat uskovat Jeesuksen syntyneen Matteuksen evankeliumin mukaisesti vähän ennen vuotta 4 eaa. Tuolloin Josefus ja Schürer olettivat Herodeksen kuolleen, mutta uusin tutkimustieto osoittaa kuolinvuodeksi 1 eaa.


title: Historiallinen Jeesus

text: Matteuksen, Luukkaan ja Johanneksen evankeliumit mainitsevat Joosefin Jeesuksen isäpuoleksi, koska he samalla julistavat Marian, Jeesuksen äidin, raskauden aiheutuneen Pyhästä Hengestä. Vanhimmassa, Markuksen evankeliumissa Jeesuksen isäpuolta tai syntymää ei mainita lainkaan. Tämä on saanut noin puolet kansainvälisen Jeesus-seminaarin tutkijoista ajattelemaan, ettei Jeesuksen biologista isää voida tuntea, vaan käytännössä hän oli avioton ja isätön. Päätelmiin on vaikuttanut myös Jeesuksen syntymäkertomusten legendanomaisuus.


title: Historiallinen Jeesus

text: Matteuksen evankeliumin mukaan Joosefin ja Marian avioliittosopimus oli jo tehty, kun Marian raskaus kävi ilmi. Tämän vuoksi Joosef halusi vähin äänin purkaa sopimuksen mutta sai sitten unessa ilmestyksen enkeliltä, joka kertoi tulevan lapsen olevan Pyhästä Hengestä siinnyt ja kehotti Joosefia avioitumaan kihlattunsa kanssa. Joosef myös teki näin, muttei koskenut vaimoonsa ennen Jeesuksen syntymää. Matteuksen mukaan tämä toteutti Vanhan testamentin profetian, jonka mukaan "neitsyt tulee raskaaksi ja synnyttää pojan" – kyseessä on kuitenkin Vanhan testamentin kreikankielisen laitoksen ("Septuagintan", 200-luvulta eaa.) käännösvirhe, jossa heprean "alma" ('nuori nainen') on käännetty muotoon "parthenos" ('neitsyt'). Raimo Harjula spekuloi Matteuksen tietoisesti valinneen omaa kertomustaan neitseellisestä syntymästä tukevan käännöksen.


title: Historiallinen Jeesus

text: Luukkaan evankeliumissa Maria saa tiedon Jeesuksen neitseestäsyntymisestä jo ennen raskautta, kun enkeli Gabriel ilmestyy hänelle ja kertoo Jeesuksen syntymästä. Enkeli käskee antaa pojalle nimeksi Jeesus, joka on kreikkalainen muoto heprealaisesta nimestä Joosua, "Herra pelastaa". Johanneksen evankeliumin alku taas kuvaa Jeesuksen syntymän Sanan eli "Logoksen" "lihaksi tulemisena". Evankeliumin mukaan Sana oli jo alussa Jumalan luona eikä mikään luotu syntynyt ilman häntä.


title: Historiallinen Jeesus

text: Jeesuksen tarkka syntymäaika ei ole tiedossa. Nykyinen, Jeesuksen oletettuun synnyinvuoteen perustuva ajanlasku on peräisin 500-luvulta, jolloin Dionysius Exiguus sijoitti Jeesuksen syntymän 25. joulukuuta vuonna 1. Matteuksen ja Luukkaan mukaan Jeesus syntyi kuitenkin kuningas Herodeksen hallituskaudella, jonka uusimman tutkimustiedon mukaan alkoi 36 eaa. ja päättyi 1 eaa. Pääasiassa tämän perusteella Jeesuksen syntymän uskotaan tapahtuneen muutamaa vuotta ennen ajanlaskun alkua.


title: Historiallinen Jeesus

text: Syntymäpäivän sijoittaminen joulukuun 25. taas on peräisin alkujaan Intian ja Persian uskonnoissa esiintyneestä Mithra-kultista. Mithra oli auringon ja valon jumala, joka 200-luvun loppupuolella korotettiin "Sol Invictus" eli "Voittamaton aurinko" -nimisenä Rooman viralliseksi valtionjumalaksi, jonka tärkein juhlapäivä oli 25. joulukuuta – heti talvipäivän seisauksen jälkeen, jolloin päivä alkoi jälleen pidentyä. Kun kristinusko 300-luvulla korvasi Mithra-kultin valtionuskontona, alettiin Jeesuksen syntymää juhlia Voittamattoman auringon päivänä.


title: Historiallinen Jeesus

text: Neitseestä syntyminen tai Jumalan siittämäksi tuleminen on hyvin tyypillinen pyhinä tai muuten tärkeinä pidettyjen henkilöiden elämäkertoihin liitetty piirre. Jopa Aleksanteri Suuren on väitetty olleen Zeuksen poika. Neitseellisen sikiämisen ohella Jeesuksen syntymään on liitetty muitakin yliluonnollisia piirteitä, kuten enkeli-ilmestyksiä. Mikäli Jeesuksen syntymän oletetaan olleen luonnollinen tapahtuma, hänen isänsä joko oli Joosef tai sitten kyse oli Marian syrjähypystä.


title: Historiallinen Jeesus

text: Sekä Matteuksen että Luukkaan evankeliumeissa on luettelo Joosefin esi-isistä. Molempien luettelojen mukaan hänen isi-isiinsä kuuluivat muun muassa kuningas Daavid sekä patriarkka Abraham, mutta muilta osin luettelot poikkeavat lähes täysin toisistaan; edes sukupolvien lukumäärä Daavidista Joosefiin ei ole molempien luettelojen mukaan sama. Sukuluettelot eivät esittele Jeesuksen historiallisia sukujuuria; Luukkaan ulottuu aina Jumalaan saakka.


title: Historiallinen Jeesus

text: Sukuluettelojen johtaminen Joosefista puhuisi tämän isyyden puolesta. Kuitenkin sekä Matteus että Luukas sukuluetteloissaan korostavat, ettei Joosef ollut Jeesuksen biologinen isä. Tämä on johtanut spekulaatioihin, joiden mukaan Jeesus olisi ollut Marian avioton lapsi. Raimo Harjulan mukaan tähän on evankeliumeissa muitakin viitteitä. Matteuksen evankeliumissa Jeesusta pilkataan mahdollisesti äpärää tarkoittavilla haukkumasanoilla "syömäri ja juomari". Markuksen evankeliumissa Jeesuksen opetuksista pahastuneet nasaretilaiset kutsuvat häntä "Marian pojaksi"; normaalisti juutalaisen sukunimenä käytettiin hänen isänsä nimeä ja häntä kutsuttiin äitinsä mukaan vain jos isää ei tiedetty tai tämä oli kuollut. Koska evankeliumit kuvaavat Joosefilla olleen merkittävän roolin Jeesuksen syntymän, lapsuuden ja nuoruuden vaiheissa, jälkimmäinen vaihtoehto on epätodennäköinen. Evankeliumit eivät myöskään mainitse Joosefin kuolemaa. Toisaalta Luukkaan versiossa samasta tapauksesta nasaretilaiset viittaavat Jeesukseen Joosefin, "puusepän", poikana; luultavasti Jeesus myös oppi rakennusmiehen ammattinsa Joosefilta.


title: Historiallinen Jeesus

text: Harjula esittää mahdollisuuden, että epäselvyys Joosefin isyydestä ja Marian mahdollisesta syrjähypystä oli Nasaretin kaltaisessa pikkukaupungissa päätynyt pysyväksi keskustelun ja juoruilun aiheeksi. Mikäli ei ollut Jeesuksen biologinen isä, Joosef joka tapauksessa suostui tämän sosiaaliseksi isäksi sen sijaan, että olisi hylännyt Marian. Myöhemmin perheeseen syntyi lisääkin lapsia. Jeesuksen kuollessa paikalla oli perheenjäsenistä vain Maria. Evankeliumeissa Joosef mainitaan viimeisen kerran, kun Luukas kuvaa 12-vuotiaan Jeesuksen vierailua Jerusalemin pääsiäisjuhlilla. Tämä on myös ainoa evankeliumien kuvaama tapaus Jeesuksen lapsuudesta ja nuoruudesta: paluumatkalla vanhemmat huomaavat Jeesuksen kadonneen, mutta tämä löytyy temppelistä, jossa hänen viisautensa tekee vaikutuksen juutalaisiin opettajiin.


title: Historiallinen Jeesus

text: Kristillinen perinne on perinteisesti ajatellut, että Jeesus ei ollut naimisissa. Harvardin yliopiston professori Karen King esitti Vatikaanin järjestämässä tutkijakokouksessa syksyllä 2012 löytäneensä Egyptin varhaiskristittyjen koptinkielisen papyrustekstin, jossa kirjoitetaan, että, ”"--Jeesus sanoi heille, vaimoni..."”. Kingin mukaan mainittu ”Jeesuksen vaimon evankeliumin” teksti ei todista, että Jeesus oli naimisissa, mutta se kertoo, että kysymys nousi esiin vasta äänekkäiden seksuaalisuutta ja avioliittoa koskeneiden väittelyjen osana. Noin vuoden 200 tienoilla perusteluna alettiin pitää Uuden testamentin kehotusta luopua omasta perheestä uskon vuoksi; eikä Jeesuskaan ollut naimisissa, uskonoppineet korostivat. Lisäksi Kingin mukaan ei ole olemassa todisteita sillekään, että Jeesus ei olisi ollut naimisissa. Tutkijat ovat kuitenkin erimielisiä papyruksen aitoudesta; sitä on arvioitu väärennökseksi sekä paleografisin että sisällöllisin perustein. Vuonna 2014 tuon papuryksen todettiin olevan tökerö väärennös, jonka tekemisessä oli hyödynnetty internetin pdf-tiedostoa. Väärennöksestä löytyi kieliopillisesti käsittämättömiä lauseita, siihen oli kopioitu lähteenä käytetyn Tuomaan evankeliumin kirjoitusvirhe eivätkä papyruksen koptinkielinen murre ja sen hiili-14-ajoitus täsmänneet.


title: Historiallinen Jeesus

text: Evankeliumien mukaan Jeesus aloitti julkisen toimintansa jonkin aikaa Johannes Kastajan jälkeen. Luukkaan evankeliumissa on kuitenkin yksi historiallisista lähteistä tarkistettavissa oleva ajallinen maininta, jonka perusteella ajankohtaa on mahdollista arvioida. Siinä kerrotaan Johannes Kastajan aloittaneen kastetoimintansa keisari Tiberiuksen 15. hallitusvuonna. Tämä hallitusvuosi oli 19.8.28–18.8.29 välisenä aikana. Luukkaan mukaan Juudean maaherrana toimi tuolloin Pontius Pilatus; Galilean "neljännesruhtinaana" piti valtaa Herodes Antipas (Jeesuksen syntymän aikaan hallinneen Herodes Suuren poika). Pilatuksen valtakausi sijoittui vuosiin 26 jaa. – 36 jaa. ja Herodes Antipaan 4 eaa. – 39 jaa. Luukas mainitsee samassa yhteydessä myös Hannaksen (Ananus ben Seth), joka oli ylipappina vuosina 6–15 jaa. sekä silloisen ylipapin Kaifaksen (Caiaphas), joka oli ylipappina vuosina 18–36. Luukkaan evankeliumin mukaan Jeesus aloitti julkisen toimintansa jonkin aikaa Johannes Kastajan jälkeen, "noin kolmenkymmenen vuoden ikäisenä".


title: Historiallinen Jeesus

text: Evankeliumien mukaan Johannes Kastaja teloitettiin varsin pian Jeesuksen julkisen toiminnan aloittamisen jälkeen. Johannes Kastajan liittäminen tähän ajankohtaan aiheuttaa kuitenkin melkoisen ristiriidan historioitsija Josephuksen antamien tietojen kanssa. Hänen kronologiansa mukaan Johannes Kastaja olisi kuollut vuonna 36. Vaikka Josephus oli varsin hyvin tietoinen Johannes Kastajan toiminnasta, hän ei millään tavoin yhdistä Johannesta Jeesukseen. Näin siitä huolimatta, että Josefuksen teksteissä on kiistanalaiset kohdat Jeesuksen veljen Jaakobin kuolemasta ja Jeesuksen olemassaolosta.


title: Historiallinen Jeesus

text: Josephus korostaa nimenomaan, ettei Johanneksen kastetta tullut käyttää ”joidenkin syntien anteeksisaamiseksi, vaan ruumiin pyhittämiseksi” . Tästä voisi päätellä, että Josephus olisi ollut tietoinen kristittyjen piirissä olleista käsityksistä Johanneksen kastetoiminnan syistä ja hän haluaa oikaista tämän väärän käsityksen. Josephuksen mukaan Johannes Kastajan pidättäminen ja teloitus johtuivat nimenomaan siitä, että Herodes Antipas pelkäsi Johannes Kastajan aiheuttavan levottomuuksia kerätessään suuria ihmisjoukkoja kastetilaisuuksiinsa. Syynä ei siis ollut Johanneksen arvostelu Herodeen naimakaupasta, kuten synoptiset evankeliumit väittävät.


title: Historiallinen Jeesus

text: Ainoa historiallinen yhtymäkohta Josephuksen ja evankeliumien Johannes Kastajan suhteen on, että Herodes Antipas teloitti hänet. Lähes kaikesta muusta Josephus kirjoittaa toisin; kuolemien aikaerokin on noin kuusi vuotta. Tämän perusteella evankeliumien kertomuksia Johannes Kastajasta ei voi pitää historiallisesti luotettavina. Tästä huolimatta voi Luukkaan evankeliumin mukaan arvioida Jeesuksen julkisen toiminnan alkaneen vuosien 28–29 paikkeilla. Historiallisesti luotettavia todisteita ei tästä kuitenkaan ole.


title: Historiallinen Jeesus

text: Raamatussa Jeesuksen kerrotaan tehneen ihmeitä, esimerkiksi Jeesus muutti Kaanaan häissä äitinsä pyynnöstä kuusi suurta astiallista vettä viiniksi Heikki Räisäsen mukaan lähdekritiikin keinoin voidaan varsin ongelmattomasti osoittaa, ettei Jeesuksen Raamatussa kerrotuilla ihmetöillä kirjaimellisessa mielessä ole historiallista todellisuuspohjaa. Ainakin kolme seikkaa puhuu tämän näkökannan puolesta. Ensinnäkin suhtautuminen ihmeisiin oli antiikin maailmassa kokonaan toisenlaista kuin nykyään: ihmeellisiä tapahtumia pidettiin, toisin kuin meidän aikanamme, yleiseen maailmankuvaan kuuluvina. Siksi onkin huomioitava se, että kertomuksia ihmeteoista ei löydy yksinomaan Raamatusta, vaan myös monista muista saman ajan lähteistä. Ellei kaikkia antiikin ihmetarinoita haluta uskoa sellaisinaan, on Raamatunkin vastaavat kertomukset alistettava tarkkoihin tutkimuksiin lähteiden luotettavuuden suhteen. Toiseksi lähteiden luotettavuus on useimmiten kyseenalainen. Uuden testamentin kertomukset ovat siinä määrin epäjohdonmukaisia ja vaihtelevia, ettei niitä voida pitää ensi käden silminnäkijätodistuksina. Ja kolmanneksi monet Jeesuksen nimiin luetut ihmeteot ovat selvästi evankelistojen yrityksiä markkinoida kristinuskoa aikalaisilleen heidän ymmärtämässään muodossa. Kertomusten ihmeenomaiset piirteet näyttävät sitä paitsi monissa tapauksissa lisääntyvän huomattavasti ajan kuluessa.


title: Historiallinen Jeesus

text: Matti Myllykosken mukaan ”Uuden testamentin neljä evankeliumia ovat edelleen ainoat merkittävät lähteet Jeesuksen kärsimyshistorian tutkimuksessa. Paavalin kirjeissä Jeesuksen ristinkuolema ja ylösnousemus ovat toistuvasti esillä, mutta pakanoiden apostoli ei osoita kiinnostusta niiden historiallista taustaa kohtaan". Evankeliumit eivät kuitenkaan ole varsinaista historiankirjoitusta, vaan, ”ilosanomia”, joiden tarkoitus on synnyttää ja vahvistaa uskoa Jeesukseen, Jumalan poikana ja ihmisten vapahtajana. Lars Aejmelaeuksen mukaan emme voi tutkia suoraan Jeesuksen ylösnousemusta, vaan ”tutkimuksen kohteena voi olla ainoastaan alkukirkon usko Jeesuksen ylösnousemukseen ja ne tekstit, jotka todistavat tästä uskosta ja kuvaavat sen perusteita, ei ylösnousemus itsessään.” Saman kirjan mukaan raamatuntutkija Ferdinand Christian Baur kirjoitti tutkimuksessaan seuraavasti: ”Historiallinen tutkimus ei voi tutkia ylösnousemusta sellaisenaan”.


title: Saksan liberaalidemokraattinen puolue

text: Saksan liberaalidemokraattinen puolue (, lyh. LDPD) oli Saksan demokraattisessa tasavallassa (DDR) toiminut puolue. Puolue ei alkuvuosien jälkeen pystynyt vetämään omaa itsenäistä poliittista linjaa, vaan se tuki maata hallitsevaa Saksan sosialistista yhtenäisyyspuoluetta (SED). Puolue oli "blokkipuolue", joka kuului SED:n johtamaan Kansalliseen rintamaan. Se lähetti edustajiaan DDR:n parlamenttiin, Kansankamariin sekä eri tasojen edustustoihin.


title: Saksan liberaalidemokraattinen puolue

text: Neuvostoliiton miehitysvyöhykkeellä korkeinta valtaa käyttänyt Neuvostoliiton sotilashallinto Saksassa, joka yleisesti tunnettiin lyhenteellä SMAD, antoi jo 10. kesäkuuta 1945 käskyn nro 2, jolla "demokraattisten ja antifasististen puolueiden" toiminta sallittiin Neuvostoliiton miehitysvyöhykkeellä. Puolueista ensimmäinen, Saksan kommunistinen puolue rekisteröityi jo alle 24 tuntia käskyn antamisesta. 15. kesäkuuta SMAD hyväksyi Saksan sosiaalidemokraattisen puolueen rekisteröintihakemuksen, 26. kesäkuuta rekisteröityi itäinen Saksan kristillisdemokraattinen unioni.


title: Saksan liberaalidemokraattinen puolue

text: Kesäkuussa kokoontui myös ryhmä Weimarin tasavallan aikaisen Saksan demokraattisen puolueen jäseniä keskustelemaan uuden demokraattisen puolueen perustamisesta Neuvostoliiton miehitysvyöhykkeelle. Ryhmään kuului mm. kunnallisvirkamies ja entinen Weimarin tasavallan kansanedustaja Wilhelm Külz, joka myöhemmin tuli toimimaan puolueen puheenjohtajana. Puolueen ohjelma valmistui nopeasti, mutta ennen puolueen rekisteröintiä haluttiin vielä selvittää kristillisdemokraattien halukkuutta yhteisen liberaalin puolueen perustamiseen. Se ei kuitenkaan suostunut hyväksymään liberaalien ajatusta uskonnon ja politiikan erottamisesta. Niinpä Saksan liberaalidemokraattinen puolue rekisteröitiin 5. heinäkuuta 1945. Perustamisjulistuksessaan se julistautui keskiluokan, virkamiesten ja yksityisyrittäjien edunvalvojaksi. Se kutsui jäsenikseen ennen muuta Weimarin tasavallan aikaisten Saksan demokraattisen puolueen ja Saksan kansanpuolueen sekä Saksalaiskansallisen kansanpuolueen maltillisia jäseniä. Toisin kuin CDU se puolusti yksityisomistusta ilman varauksia. Myös maaperän rikkauksien tuli sen mielestä kuulua yksityisille. Tämän takia se asettui myös vastustamaan kaivosten ja suuryritysten valtiollistamista. Vaikka puolueen antifasistisesta ja demokraattisesta kurssista ei ollutkaan epäillystä, se oli silti oikeistolaisin Neuvostoliiton miehitysvyöhykkeen puolueista.


title: Saksan liberaalidemokraattinen puolue

text: Marraskuussa 1945 Wilhelm Külz valittiin puolueen toiseksi puheenjohtajaksi Waldemar Kochin jouduttua jättämään paikkansa puolueen sisäisten riitojen ja SMAD:n painostuksen jälkeen. Külz ohjasi puolueen läheisempään yhteistyöhön sosialistien ja SMADin kanssa.


title: Saksan liberaalidemokraattinen puolue

text: Vuoden 1946 vielä suhteellisen vapaissa paikallisvaaleissa LDP:stä tuli SED:n jälkeen toiseksi suurin puolue. Vuoden 1948 loppupuolella, jolloin puolue vielä vastusti SED:n ylivaltapyrkimyksiä, siihen kuului yli 200 000 jäsentä, joista 23 % oli alle 25-vuotiaita.


title: Saksan liberaalidemokraattinen puolue

text: Puolueen virallinen nimilyhenne oli aluksi LDP. Vuonna 1951 puolue alkoi ikään kuin ohimennen käyttää lyhennettä LDPD. Viimeisen D:n ("Deutschlands") tarkoituksena oli korostaa puolueen mieltävän itsensä koko Saksan kansaa edustavaksi puolueeksi – mikä sopi tuolloiseen DDR:n kansallisuuspolitiikkaan. Samalla puolueen nimilyhenne yhtenäistyi muiden blokkipuolueiden kanssa. Helmikuussa 1990 puolue päätti virallisesti ottaa takaisin alkuperäisen lyhenteen LDP, korostaen näin yhteyttää alkuperäisen puolueen ja sen ideaalien kanssa.


title: Saksan liberaalidemokraattinen puolue

text: LDPD perusti heinäkuussa 1946 yhdessä läntisillä miehitysvyöhykkeillä perustettujen liberaalien puolueiden kanssa yhteissaksalaisen valiokunnan, jonka tarkoituksena oli valmistella koko Saksan alueella toimivan liberaalin puolueen perustamista. Valiokunta tapasi ensi kertaa saman vuoden marraskuussa Baijeriin kuuluvassa Coburgissa. Valiokunnan valmistelevan työn tuloksena perustettiin yhteissaksalainen Saksan demokraattinen puolue () Rothenburg ob der Tauberin kaupungissa 17. maaliskuuta 1947. Puolueen puheenjohtajiksi valittiin Wilhelm Külz itävyöhykkeeltä ja Theodor Heuss länsivyöhykkeiltä. Puoluehallitus antoi Külzin tehtäväksi liberaalin ja demokraattisen perustuslakiehdotuksen laatimisen yhtenäistä Saksaa varten.


title: Saksan liberaalidemokraattinen puolue

text: Perustettu yhteinen puolue hajosi kuitenkin jo alta vuoden kuluttua sen perustamisesta. Syynä tähän oli LDPD:n osallistuminen SED:n johtamaan Saksan 1. kansankongressiin valtiollisen yhtenäisyyden ja oikeudenmukaisen rauhan saavuttamiseksi ("1. Deutscher Volkskongreß für Einheit und gerechten Frieden"). Külz ei halunnut jättää kansankongressia vain sosialistien johdettavaksi. Neuvostoliiton miehitysvyöhykkeen toiseksi suurimman puolueen puheenjohtajana hän halusi olla mukana ohjaamassa kongressin toimintaa ja vaikuttaa sen poliittiseen sisältöön. Hanke herätti ristiriitaisia tunteita myös itävyöhykkeen LDPD:ssä, mutta 6. tammikuuta 1948 puoluehallituksen enemmistö asettautui puheenjohtajan taakse.


title: Saksan liberaalidemokraattinen puolue

text: Demokraattien toinen puheenjohtaja Heuss syytti kuitenkin Külziä avoimesti siitä, että hän oli kansankongressiin ilmoittautumalla asettunut tukemaan sosialisteja ja "venäläistä versiota yhteisestä Saksasta". Külziä ei myöskään kutsuttu puoluehallituksen istuntoon Frankfurt am Mainissa 18. tammikuuta 1948. Puoluehallitus hyväksyi kokouksessaan lehdistötiedotteen, jossa se vaati LDPD:tä ja sen johtajistoa "vetämään henkilökohtaiset johtopäätökset". Puolue selitti, että yhteistyö itävyöhykkeen liberaalien kanssa on "toistaiseksi" mahdotonta. Tämä merkitsi käytännössä demokraattisen puolueen loppua. Külzin kuoltua huhtikuussa 1948 ei hänelle valittu seuraajaa puolueen puheenjohtajana. Muodollisesti puoluetta ei koskaan hajotettu, vaan sen toiminta yksinkertaisesti hiipui.


title: Saksan liberaalidemokraattinen puolue

text: Liberaalidemokraattinen puolue oli vuodesta 1945 sosialistien tärkein ja merkittävin vastustaja Neuvostoliiton miehitysvyöhykkeellä. Puolue veti puoleensa erityisesti nuoria, jotka suhtautuivat kriittisesti Neuvostoliiton ja saksalaisten sosialistien aloittamaan yhteiskunnan sosialisointiin. Tämän johdosta puolue joutui jo varhaisessa vaiheessa Neuvostoliiton miehitysviranomaisten ja salaisen palvelun erityistarkkailun alle. Useat puolueen "oikeistolaisfraktion" jäsenistä joutuivat Neuvostoliiton salaisen palvelun KGB:n pidättämiksi ja tuomituiksi pitkiin kuritushuonetuomioihin tai vankileireille. Tunnetuimpia tapauksia olivat Leipzigin opiskelijaneuvoston puheenjohtaja Wolfgang Natonek, joka tuomittiin marraskuussa 1948 25 vuodeksi työleirille, ja Mecklenburgin osavaltion nuoriso-osaston johtaja Arno Esch, joka pidätettiin 1949 ja vietiin Moskovaan, jossa hänet teloitettiin ampumalla 1951. Muita "puhdistuksen" kohteeksi joutuneita olivat DDR:n ensimmäisen hallituksen ulkomaankauppaministerinä toiminut Karl Hamann, joka tuomittiin 1952 15 vuodeksi kuritushuoneeseen vastuullisena maan elintarvikepulasta, ja puolueen pääsihteeri Günter Stempel, joka tuomittiin 1950 25 vuodeksi pakkotyöhön, koska tämä "ei suostunut hyväksymään DDR:n vaalilakia".


title: Saksan liberaalidemokraattinen puolue

text: Puolueen tultua "puhdistetuksi" poliittisesti "epäluotettavista" aineksista sen johto luotsasi puolueen valtionjohdolle uskolliselle kurssille. Puolue tunnustautui "sosialismiin" ja sosialistisen yhteiskunnan rakentamiseen. Puolue lupasi myös tukea SED:n johtavaa roolia valtiossa ja yhteiskunnassa "työväenluokan etujoukkona". Muiden "blokkipuolueiden" tavoin se lähetti 52 edustajaa (10,4 % edustajista) DDR:n parlamenttiin, Kansankamariin. Puolue oli myös edustettuina piirikunta- ja piirineuvostoissa sekä paikallistason kunnallis- ja kaupunginneuvostoissa. DDR:n Kansallisen rintaman jäsenenä se lähetti myös edustajiaan erilaisiin neuvostoihin ja komiteoihin valtion eri tasoilla. Puolue oli aina myös edustettuna DDR:n valtioneuvostossa. Puolueella oli oma pää-äänenkannattaja, "Der Morgen" ("Huomen").


title: Saksan liberaalidemokraattinen puolue

text: Tärkein LDPD:n poliitikoista oli Manfred Gerlach, joka toimi vuodesta 1954 puoluesihteerinä ja vuodesta 1967 puolueen puheenjohtajana. Juuri hän ohjasi puolueen lopullisesti yhteistyökurssille SED:n kanssa. Myöhemmin hän piti puoluejohtajan ominaisuudessa yllä yhteyksiä myös Saksan liittotasavallassa toimineen Vapaan demokraattisen puolueen kanssa. LDPD oli ainoa blokkipuolueista, jonka johdolle DDR ja Neuvostoliitto sallivat yhteydenpidon vastaavan länsipuolueen kanssa. Toisaalta yhteydenpito oli tarkasti kontrolloitua.


title: Saksan liberaalidemokraattinen puolue

text: Mihail Gorbatšovin aloitettua Neuvostoliiton uudistuspolitiikan 1990-luvun puolivälissä Gerlach ohjasi LDPD:tä itsenäisempään suuntaan. Hän alkoi vaatia myös DDR:ään Neuvostoliiton tapaisia taloudellisia ja poliittisia uudistuksia, joutuen täten konfliktiin SED:n johdon kanssa. Tämä yritti useaan otteeseen syöstä Gerlachin puolueen johdosta, mutta yrityksen jäivät tuloksettomiksi. Puolueen uudesta kurssista rohkaistunut kenttäväki ei suostunut SED:n saneluun, vaan asettui puheenjohtajansa taakse.


title: Saksan liberaalidemokraattinen puolue

text: Syksyllä 1989 DDR:n vakiintunut poliittinen järjestelmä alkoi horjua joukkomielenosoitusten ja länteen suuntautuneen muuttoliikkeen paineessa. Samalla maahan alkoi syntyä vapaan kansalaisaktivismin tuloksena uusia poliittisia ryhmittymiä ja toimintaryhmiä. LDPD sanoutui blokkipuolueista ensimmäisenä avoimesti irti SED:n johtamasta sosialistisesta hallinnosta. 17. syyskuuta 1989 puolueen puheenjohtaja Manfred Gerlach sanoutui lopullisesti irti SED:stä ja sen politiikasta. Puolue jätti 4. joulukuuta yhdessä kristillisdemokraattien kanssa DDR:n Kansallisen rintaman. Kaksi päivää myöhemmin, 6. joulukuuta, Manfred Gerlachista tuli Egon Krenzin seuraaja DDR:n valtioneuvoston puheenjohtajana eli DDR:n valtionpäämiehenä.


title: Saksan liberaalidemokraattinen puolue

text:
Syksyn 1989 jälkeen LDPD pyrki esiintymään uutena liberaalina voimana DDR:ssä. Se solmi myös avoimet suhteet Saksan liittotasavallan Vapaisiin demokraatteihin, jotka tukivat LDPD:tä monin tavoin, niin taloudellisesti, organisatorisesti kuin henkisestikin. Helmikuun 10. 1990, puolue valitsi itselleen Dresdenissä uuden puheenjohtajan, Rainer Ortlebin. Samalla puolue pudotti nimilyhenteestään pois jälkimmäisen D:n, käyttäen alkuperäistä lyhennettä LDP. Täten puolue pyrki korostamaan yhteyttään "vanhaan" liberaalidemokraattiseen puolueeseen, joka oli vapaasti järjestäytynyt sekä aidosti liberaali ja demokraattinen kansalaisliike ja joka oli vastustanut SED:n ylivaltapyrkimyksiä. Käytännössä puolue ei kuitenkaan tehnyt juurikaan omaa sisäistä selvitystyötään sen omasta roolista DDR:n poliittisen järjestelmän vakiinnuttajana ja ylläpitäjänä. Tämä tuli kostautumaan seuraavina viikkoina.
Ensimmäisten (ja viimeisten) vapaiden kansankamarivaalien alla maaliskuussa 1990 LDP perusti uusien DDR:ssä syntyneiden liberaalien puolueiden kanssa yhteisen vaaliliiton, Vapaiden demokraattien liiton (). Vaikka vaaliliitto sai huomattavaa apua läntiseltä Vapaalta demokraattiselta puolueelta, se sai vain 21 kansanedustajaa Kansankamariin. Elokuun 11.päivänä vuonna 1990 LDP päätti yhdessä muiden Vapaiden demokraattien liiton puolueiden kanssa lopettaa toimintansa ja yhdistyä läntisiin vapaisiin demokraatteihin.


title: Project Blue Book

text: Project Blue Book (suom. "Projekti sininen kirja") oli Yhdysvaltain ilmavoimien ufotutkimusten sarja 1952–1969. Projektin tarkoitus oli selvittää, ovatko ufot uhka Yhdysvaltain kansalliselle turvallisuudelle, ja myös kerätä tieteellistä tietoa ufoista. Blue Bookin tieteellisenä neuvonantajana toimi tähtitieteen professori J. Allen Hynek.


title: Project Blue Book

text: Liikemies ja siviililentäjä Kenneth Arnold ilmoitti kesäkuussa 1948 nähneensä yhdeksän suurella nopeudella liikkuvaa objektia Mount Rainierin yläpuolella. Kun raportit Arnoldin kokemuksista levisivät ja käynnistävät ufoaallon, Yhdysvaltain ilmavoimat aloittivat 1948 havintojen tutkimisen, operaatio Signin. Nämä tutkimukset johtivat Project Blue Bookin perustamiseen vuonna 1952.


title: Project Blue Book

text: Project Blue Bookista tuli Yhdysvaltain hallinnon pitkäikäisin ufotutkimus. Seuraavien 17 vuoden aikana se keräsi 12 618 ufohavaintoa ja vastaavaa tapausta. Näistä yli 90 prosenttia luokiteltiin ”tunnistetuiksi”, eli havainnot selittyivät esimerkiksi tunnetuilla tähtitieteellisillä ilmiöillä tai ihmisen toiminnalla. Noin 700 tapausta jäi kuitenkin ”tunnistamattomiksi”. Ilmavoimat pyysivät vuonna 1966 toista komiteaa tutkimaan tarkemmin 59 ufohavaintoa. Edward Condonin johtama komitea julkaisi 1968 niin sanotun Condonin raportin. Se suositteli ilmavoimia lopettamaan ufotutkimukset, ja Project Blue Book lakkautettiinkin seuraavana vuonna.


title: Kuloharju

text: Kuloharju on kylä Posion kunnassa. Kylä sijaitsee seututien 863 varrella, noin 30 kilometrin päässä kunnan keskustaajamasta Aholasta etelään Taivalkoskelle päin.


title: Kuloharju

text: Kuloharjun osa-alueella asui vuoden 2005 lopussa 140 asukasta. Väkimäärä on vähentynyt vuodesta 1987 44.4 %


title: Kuloharju

text: Kylässä sijaitsee muun muassa kyläkauppa entisen koulun tiloissa.


title: Katalonian ympäriajo

text: Katalonian ympäriajo () on Espanjan Kataloniassa järjestettävä UCI World Tour -sarjaan kuuluva maantiepyöräilyn etappikilpailu. Kilpailu on jäjestetty perinteisesti toukokuussa, mutta vuonna 2010 ajankohta vaihtui maaliskuun loppuun. Se on toiseksi suosituin Espanjassa ajettava pyöräilyn etappikilpailu Espanjan ympäriajon jälkeen. Katalonian ympäriajo on monille ajajille tärkeä valmistautumiskilpailu Ranskan ympäriajoa ajatellen.


title: Katalonian ympäriajo

text: Katalonian ympäriajo, joka järjestettiin ensimmäisen kerran vuonna 1911, on kolmanneksi vanhin maantiepyöräilyn etappikilpailu Ranskan ja Italian ympäriajojen jälkeen. Kilpailun menestyksekkäin ajaja on ollut Espanjan Mariano Cañardo seitsemällä voitollaan. Kilpailun voittaja saa sata UCI World Tour -pistettä.


title: Katalonian ympäriajo

text: Lähde: Mémoire du cyclisme


title: Yleisurheilu kesäolympialaisissa 1904

text: Vuoden 1904 kesäolympialaisissa Saint Louisissa järjestettiin yleisurheilussa 25 kilpailutapahtumaa, kaikki miehille.


title: Kuolio (kylä)

text: Kuolio on kylä Kuusamon kaupungissa valtatie 20:n varrella noin 25 kilometrin päästä kaupungin keskustasta lounaaseen Taivalkoskelle päin.


title: Kuolio (kylä)

text: Kylä valittiin vuonna 1993 vuoden kyläksi. Valinnan perusteluissa mainitaan, että kylä on tyypillinen kuusamolainen kylä, joka on rakennettu vaaramaisemaan lähelle vesistöä.


title: Kuolio (kylä)

text: Kylän maisemaa hallitsevat Yli-Kuoliojärven pohjoispuolella oleva Katajavaara sekä mainitun järven lisäksi Kovajärven ja Vääräjärven maisemat. Kuoliojärven nimen alkuosa tulee saamen kielen sanasta guolli (yhdyssanoissa guolle, Guollejavri eli Kuoliojärvi). Guolli merkitsee kalaa. On todennäköistä, että nimen Kuoliojärvelle ovat antaneet alueella asuneet metsäsaamelaiset.


title: Kuolio (kylä)

text: Kylän vanhin asuinpaikka onkin perimätiedon ja tulisijalöydösten perusteella ollut metsäsaamelaisten asuttama Lapinniemi Yli-Kuoliojärven etelärannalla sen länsipäässä. Autioniemessä on myös mahdollisesti sijainnut lappalaisten hautapaikka. Maanselän siidan eli lappalaisyhteisön talvikylä on sijainnut lähistöllä Maaselän Oijusluomalla.


title: Kuolio (kylä)

text: Kylä on Kuusamon eteläosan ylittävän Maaselän eteläreunalla. Alueella sijaitsevat vesistöt purkautuvat monia eri reittejä pitkin Iijoen vesistöön, osaksi Kostojärven kautta. Sijainnista Maaselällä kertoo se, että kylän järvien pinta on noin 14 metriä Kuusamojärven pintaa ylempänä.


title: Kuolio (kylä)

text: Sota-aikana Kuolion kylä oli sotatoimialueen rajana syksystä 1939 alkaen. Evakuointivaiheessa kylä oli tärkeä muonitus- ja huoltoetappi. Se oli myös kaikkien Kuusamon kylien väestön kokoamispaikka, josta evakuoitavat kuljetettiin tuleviin sijoittumiskuntiinsa.


title: Kuolio (kylä)

text: Kylällä toiminut ala-aste on lakkautettu.


title: Rissa

text: Rissa on kunta Etelä-Trøndelagin läänissä, Norjassa. Tammikuussa 2013 tehdyn väestönlaskennan mukaan Rissan kunnassa oli 6 652 asukasta.


title: Rissa

text: Kunnan vaakuna on iältään varsin nuori (1987), mutta sen juuret ovat paljon vanhemmat. Vaakuna esittää vuonna 1189 syntyneen norjalaisen jaarlin ja herttuan, Skule Bårdssonin kruunua, niin kuin se on kuvailtuna vanhaan hautakiveen Pohjoismaiden toiseksi suurimmassa tuomiokirkossa (Uppsalan jälkeen) Nidarosdomenissa, Trondheimissä.


title: Wrangell-St. Eliasin kansallispuisto

text: Wrangell-St. Eliasin kansallispuisto sijaitsee Alaskan eteläosassa Yhdysvalloissa. Se on perustettu 1980. Se on osa UNESCOn maailmanperintökohdetta. Pinta-alaltaan se on Yhdysvaltojen suurin kansallispuisto, yli 53 000 neliökilometriä eli kuusi kertaa Yellowstonen kansallispuiston kokoinen. Puistossa on useita vuorenhuippuja, niiden joukossa Yhdysvaltojen toiseksi korkein Mount St. Elias. Siellä on myös jäätiköitä ja tulivuoria.


title: Wrangell-St. Eliasin kansallispuisto

text: Puisto on monien lohikalojen ja nisäkkäiden lisääntymisaluetta. Muuttolinnut pesivät alueella.


title: Wrangell-St. Eliasin kansallispuisto

text: Kansallispuistossa vieraili 79 047 ihmistä vuonna 2016.


title: Copa América 2007

text: Copa América 2007 oli järjestyksessään 42. Copa América, Etelä-Amerikan jalkapalloliiton CONMEBOL:n maajoukkueiden mestaruusturnaus. Turnaus pidettiin Venezuelassa 26. kesäkuuta – 15. heinäkuuta 2007.


title: Copa América 2007

text: Mestaruuden voitti Brasilia, joka löi loppuottelussa Argentiinan 3–0. Pronssiottelussa Meksiko löi Uruguayn 3–1.


title: Copa América 2007

text:
Turnaukseen osallistui 10 CONMEBOL:n jäsenmaata sekä CONCACAF:n jäsenmaat Meksiko ja Yhdysvallat, jotka kutsuttiin mukaan turnaukseen.
Turnauksen otteluita pelattiin yhdeksällä eri pelipaikkakunnalla. Loppuottelun peliareenana oli Estadio José Pachencho Romero Maracaiboissa.


title: Copa América 2007

text: Turnauksen maalikuningas oli Brasilian Robinho kuudella osumallaan. Hänet valittiin myös turnauksen arvokkaimmaksi pelaajaksi.


title: Aude

text:
Aude () on Ranskan departementti numero 11, joka on nimetty Aude-joen mukaan. Departementti sijaitsee Lounais-Ranskassa, Languedoc-Roussillonin hallintoalueella, Välimeren rannikolla. Departementti on pinta-alaltaan 6 139 neliökilometriä ja vuonna 2005 siellä eli 337 000 asukasta.
Auden pääkaupunki on Carcassonne. Aude on jaettu edelleen kolmeen arrondissementtiin, 35 kantoniin ja 438 kuntaan.


title: Aude

text: Aude oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Aude muodostettiin osasta Languedocin provinssia.


title: Pane mua

text: Pane mua (alkuperäiseltä nimeltä "Baise-moi") on ranskalainen vuonna 2000 ensi-iltansa saanut draamaelokuva. Elokuva perustuu Virginie Despentesin samannimiseen romaaniin. Virginie Despentes myös ohjasi elokuvan Coralie Trinh Thin kanssa.


title: Pane mua

text: Elokuvan pääosissa olivat Karen Lancaume ja Raffaëla Anderson. Elokuva aiheutti laajalti kohua väkivaltaisuutensa ja pornografiaa sisältävien kohtausten takia. Kohua lisäsi se että elokuva oli pääasiassa pornonäyttelijöiden tähdittämä.


title: Pane mua

text: Elokuva kiellettiin tai sensuroitiin monissa maissa, Suomessa näytettiin leikkaamaton versio.


title: Pane mua

text: Elokuva kertoo Nadinesta (Karen Lancaume) ja Manusta (Raffaëla Anderson) jotka asuvat samassa pienessä eteläranskalaisessa kaupungissa. Nadine on osa-aikainen prostituoitu ja Manu osa-aikainen pornotähti.


title: Pane mua

text: Eräänä päivänä Manu joutuu ainoan ystävänsä kanssa kolmen miehen sarjaraiskaamaksi. Jonkin ajan kuluttua Manu paljastaa raiskauksen veljelleen, joka sekoaa täysin ja Manu tappaa hänet. Samaan aikaan Nadine riitaantuu huonetoverinsa kanssa ja tappaa hänet. Naiset tapaavat sattumalta kaupungilla ja lähtevät yhdessä automatkalle. Automatkan aikana naiset tappavat lisää ihmisiä ja harrastavat seksiä tuntemattomien kanssa. Lopulta Manu tapetaan ja Nadine murtuu ja päättää tappaa itsensä, mutta joutuu poliisien pidättämäksi ennen kuin ehtii tehdä sen.


title: Sick Puppies

text: Sick Puppies on Australian Sydneystä kotoisin oleva rock-yhtye. Yhtyeen perustivat laulaja-kitaristi Shimon Moore ja basisti Emma Anzai vuonna 1997 Mosmanin lukion musiikkiluokassa, jossa he huomasivat molemmat pitävänsä Silverchair-nimisestä poprock-yhtyeestä. Aluksi Shimon rummuissa ja Emma kitarassa he soittivat Green Daytä, Rage Against the Machinea ja Silverchairia. Lähes saman tien rumpuja tuli soittamaan Chris Mileski. Nykyisin rumpuja soittaa Mark Goodwin. He ovat olleet mm. Evanescencen lämmittelybändinä.


title: Supersaiyalainen

text: Supersaiyalaisuus on voimakas tila, johon saiyalaiset voivat päästä manga/anime-sarjoissa Dragon Ball Z ja Dragon Ball GT. Se lyhennetään usein muotoon SSJ ("sūpā saiya-jin").


title: Supersaiyalainen

text: Vegeta -planeetalta tulleet saiyalaiset ovat vahva, hännällinen rotu. Mangassa heitä on planeetta Vegetan tuhon jälkeen vain neljä, mutta anime-elokuvissa heitä on enemmän. Alkuperäisessä Dragon Ball -mangassa saiyalaisten hiukset eivät enää kasva syntymän jälkeen, mutta saiyalainen voi leikata tahtoessaan hiuksensa kokonaan pois.


title: Supersaiyalainen

text: Tämä muoto on tulos, jos saiyalainen ei pysty nostamaan ki-energiaansa tarpeeksi muuttuakseen ensimmäisen tason supersaiyalaiseksi. Vaikka muutos on epätäydellinen, sillä on joitain samankaltaisuuksia 1. tason supersaiyalaisen kanssa, kuten pystyyn nouseva tukka ja keltainen ki-aura. Tähän muotoon Son Goku "muuttui" elokuvassa Lord Slug. Muoto ei ole virallisesti alkuperäisen sarjan kanssa missään tekemisissä


title: Supersaiyalainen

text: Supersaiyalaisessa tilassa hiukset nousevat pystyyn ja muuttuvat kultaisiksi. Silmät muuttuvat syaaninvihreiksi, ääni muuttuu tummemmaksi ja ympärille ilmestyy keltainen aura (voimakehä). Tähän muotoon muuttui ensimmäisenä Goku. SSJ-muotoihin muuttuakseen pitää olla hyvin vihainen (Goku raivostui, kun Freeza tappoi Kuririnin hänen nenänsä edessä). Jokaisessa supersaiyalaistasossa voimat ja nopeus kasvavat hyvin paljon.


title: Supersaiyalainen

text: Tähän tasoon päässeet hahmot:


title: Supersaiyalainen

text: Tämä taso on ensimmäinen 1. asteen supersaiyalaisen ylittävä taso. Tässä tasossa lihakset kasvavat rajusti, mutta nopeus säilyy ennallaan (vertaa tason 2 supersaiyalaista).


title: Supersaiyalainen

text: Tähän tasoon päässeet henkilöt:


title: Supersaiyalainen

text: Tämä on vielä voimakkaampi taso kuin ylisupersaiyalainen. Tässäkin tilassa lihakset kasvavat suuriksi ja hiukset pitenevät hiukan. Silmät pysyvät sinivihreinä. Trunks yritti taistella Celliä vastaan tällä tasolla, mutta suuri lihaksisto hidasti Trunksin nopeutta, josta Cell hyötyi ja päihitti Trunksin.


title: Supersaiyalainen

text: Tähän tasoon kykenevät:


title: Supersaiyalainen

text: Normaali supersaiyalaistaso kuluttaa energiavaroja, mutta tässä supersaiyalaistasossa supersaiyalaistila ei kuluta yhtään energiaa, joten henkilö, joka kykenee tähän tasoon, pystyy nostamaan energiatasoaan, nopeuttaan ja kestävyyttään nopeammin kuin tavallinen 1. tason supersaiyalainen.


title: Supersaiyalainen

text: Tähän tasoon kykenevät¨:Legendaarinen supersaiyalainen on muoto, johon ainoastaan Broly pystyy muuttumaan. Muuntautuminen tähän tekee silmistä kokonaan valkoiset ja myös tekijä kokee muuntautumisen aikana tuskaa. Henkilö, joka muuttuu tähän muotoon, kasvattaa vielä suuremmat lihakset kuin ultrasupersaiyalainen. Nopeus ei hidastu, vaan Brolyn ollessa tässä muodossa nopeutta tulee lisää. Muoto on ulrasupersaiyalaista vahvempi ja silti nopeampi kuin supersaiyalainen.


title: Supersaiyalainen

text: Toisen tason supersaiyalaismuodossa hiukset kasvavat jonkin verran 1. tasosta, mutta voima ja nopeus kasvavat vielä enemmän. Gohan kykeni päihittämään Cellin tällä voimakkaalla tasolla. Toinen nimitys tälle muodolle on "Supersaiyalaisen ylittänyt Saiyalainen". Tälle tasolle on tyypillistä sähköinen aura.


title: Supersaiyalainen

text: Kolmannen asteen supersaiyalaismuodossa hiukset kasvavat lantiolle, kulmakarvat katoavat ja myös hahmon ääni muuttuu vielä tummemmaksi. Voima ja nopeus kasvavat erittäin paljon tässä muodossa. Tämä muoto kuluttaa kuitenkin paljon energiaa, joten Goku ei voinut käyttää sitä kauan. Myös Gotenksin fuusioaika lyheni, koska hän muuttui tähän muotoon.


title: Supersaiyalainen

text: 4. asteen supersaiyalaista nähdään vain animessa, Dragon Ball GT:ssä. Tässä muodossa hiukset lyhenevät ja toisin kuin muissa Super Saiyan muutoksissa, Super Saiyan 4:n hiukset muuttuvat blondin sijaan mustiksi. Muuttuakseen tälle tasolle, saiyalaisen on pakko olla puhdasverinen. Hänen täytyy myös ensin muuttua kultaiseksi Oozaruksi ja sen jälkeen hän voi muuntautua tähän tasoon jonkin muiston avulla. Son Goku muuntautui tähän muotoon taistellessaan Babyn kanssa, muuttuen ensin oozaruksi, sitten golden oozaruksi ja lopulta Super Saiyan 4:ksi. Vegeta muuttui Super Saiyan 4:ksi Bulman kehittämän laitteen avulla, joka lähettää samanlaisia energia-aaltoja, joita saiyalainen tarvitsee muuttuessaan oozaruksi. Vegeta muuttui oozaruksi ja oli aluksi kontrolloimaton peto, joka halusi vain tuhota, mutta pian hän nappasi otteen Son Gokusta, mutta onneksi hän muisti Son Gokun pian ja hallitsi oozaru-muotoaan. Tämän jälkeen Vegeta muuttui Super Saiyan 4:ksi. Tässä tasossa voima ja nopeus kasvavat vielä enemmän ja ääni muuttuu synkemmäksi.


title: Supersaiyalainen

text: Tämä taso nähtiin Dragon Ball Z: Battle of Gods elokuvassa ja Dragon Ball Super-animessa. Tuhon jumala Beerus on aina halunnut taistella Supersaiyalaista vastaan, joka pystyisi saavuttamaan jumala supersaiyanin tason. Lopulta Goku pystyy saavuttamaan tämän tason Vegetan, Videlin, Gohanin, Gotenin ja Trunksin avulla. Tässä muodossa Goku hohtaa punaisena ja hiusten väri muuttuu myös punaiseksi. Kuitenkin tässä tasossa Goku ei pystynyt voittamaan Beerusta. Goku myönsi, ettei halunnut taistella jumalatasolla, vaan normaalilla supersaiyan -tasolla.


title: Supersaiyalainen

text: Lyh. SSGSS tai Super Saiyan Blue. Tämä taso nähtiin Dragon Ball Z: Resurrection F elokuvassa ja Dragon Ball Superissa. Tämän tason saavuttaakseen saiyalaisen on ensin muututtava jumala supersaiyalaismuotoon ja sitten muututtava supersaiyalaiseksi. Tällä tasolla hiukset, silmän pupillit ja kulmakarvat muuttuvat neonsinisiksi sekä käyttäjän aura muuttuu siniseksi ja liekehtiväksi. Goku ja Vegeta taistelivat tässä muodossa Friezan kultaista muotoa vastaan. Tämä taso nostaa jonkin verran voimaa ja nopeutta, mutta ei ylitä God Of Destruction -jumalaa.


title: Supersaiyalainen

text: Super Saiyan Blue Kaioken:


title: Supersaiyalainen

text: Universe 6 -saagassa Goku taisteli aluksi tavallisessa SSGSS muodossa Hit -vastustajaa vastaan, mutta ei pystynyt kukistamaan häntä. Myöhemmin Goku keräsi energiaansa lisää ja pian hän aktivoi Kaioken 10x liikkeen hänen SSGSS tasolle. Tämä kasvatti Gokun nopeutta enemmän ja hän melkein kykeni päihittämään vastustajansa Hitin. Hän kuitenkin joutui luovuttamaan hänen aikansa loputtua. Universe Survival -saagassa Goku yritti eliminoida Jirenin Kaioken 20x muodossa, mutta se ei pysäyttänyt häntä ollenkaan.


title: Supersaiyalainen

text: Beyond Super Saiyan Blue:


title: Supersaiyalainen

text: Universe Survival -saagassa Vegeta ei pystynyt kukistamaan Jireniä tavallisessa SSGSS muodossa, ja hävisi hänelle tosi helposti. Vegeta keräsi Ki-energiaa lisää ja hän saavuttaa ylimmän SSGSS tason, joka ylittää melkein universumin jumalat. Eroavaisuus tavallisessa SSGSS muodossa ei ole muuta kuin väri muuttuu tumman neonsiniseksi.


title: Supersaiyalainen

text: Tämä taso nähtiin Dragon Ball Super -sarjassa (Future Trunks saga), jossa Goku Black muuntautui tähän tasoon. Tässä tasossa hiukset ja silmän pupillit muuttuvat pinkiksi. Goku Black taisteli tässä tasossa Gokua, Vegetaa ja Future Trunksia vastaan tulevaisuudessa Earth -planeetassa.


title: Supersaiyalainen

text: Tähän tasoon päässeet hahmot:


title: Supersaiyalainen

text: Ultra Instinct -sign- "(Migatte No Gokui)" Goku avasi muodon onnettomuudessa, kun hän yritti kukistaa Jirenin genki kuulalla Tournament Of Power- turnauksessa. Ultra Instinct lukee vastustajan liikkeet automaattisesti, sekä väistää liikkeetkin. Koska muoto oli epätäydellinen, niin se ei pysty käyttämään tätä kauan. Goku joutui saavuttamaan tason nopeasti, joka onnistui kolmannella kerralla. Tällä tasolla Gokun osa hiuksista nousevat pystyyn, silmät muuttuvat hopeaksi ja aura siniseksi.


title: Supersaiyalainen

text: Ultra Instinct "(Eng. Mastered Ultra Instinct)" Goku onnistui saavuttamaan Ultra Instinct tason Jirenin kaksintaistelussa. Goku alkoi taistelemaan itse, ettei hänen automaattinen muoto lukenut niitä itse. Gokun saavuttaessa tason, hänen hiukset ja kulmakarvat muuttuvat hopeaksi sekä auraan ilmestyy violettia väriä sinisen kanssa. Nopeus ja voima kasvaa runsaasti ja hän oli universumin voimakkain jonkin aikaa, kunnes hän menetti muodon käyttäessä tätä kauan.


title: Jukka Leisti

text: Jukka Tapani Leisti (s. 6. huhtikuuta 1958 Karhula) on suomalainen näyttelijä, joka työskentelee Tampereen Teatterissa. Leisti on näytellyt myös useissa kesäteatterinäytelmissä ja televisio-ohjelmissa. Hän on tunnettu roolihahmostaan Tuttiritari, joka esiintyy Huvitutti-orkesterissa. Jukka Leistillä on yksi poika.


title: Jukka Leisti

text: Tampereen Teatteri:


title: Jukka Leisti

text: Tampereen Komediateatteri:


title: Jukka Leisti

text: Turun Vartiovuoren Kesäteatteri:


title: Shadow Man

text: Shadow Man on vuonna 2006 suoraan DVD:lle julkaistu yhdysvaltalainen toimintaelokuva. Elokuvan ohjasi Michael Keusch. Pääosissa esiintyivät Steven Seagal ja Eva Pope.


title: Shadow Man

text: Entinen CIA-agentti Jack Foster on matkalla Romaniaan, kun lentokentällä hänen tyttärensä kidnappaa englantilainen agentti. Kaikki kuitenkin liittyy tappavaan virukseen, jonka epäluotettavat CIA:n agentit kuljettavat Fosterin tietämättä hänen kännykässään. Pelastaakseen tyttärensä hänen täytyy selvittää tiensä läpi vakoiluverkoston, jossa ystävät osoittautuvatkin olevan vihollisia.


title: Soluseurakunta

text: Soluseurakunta on kristillinen seurakuntamalli, joka perustuu noin kymmenen hengen "soluiksi" kutsuttuihin ryhmiin, jotka kasvaessaan jakautuvat useammiksi soluiksi. Soluseurakunnan esikuvana on Uuden testamentin ensimmäisen korinttilaiskirjeen vertaus seurakunnasta Kristuksen ruumiina.


title: Soluseurakunta

text: Soluseurakunnan keskeisin kokoontuminen on perinteisen sunnuntain jumalanpalveluksen sijaan solun kokoontuminen. Jokaisen seurakunnan solun ajatellaan olevan ikään kuin kotiseurakunta, joka pyrkii kasvamaan, kunnes sen on mielekästä jakautua kahdeksi pienemmäksi soluksi.


title: Boredoms

text: Boredoms (jap. ボアダムス) (myös V∞redoms) on vuonna 1986 perustettu japanilainen rockyhtye. Yhtyeen musiikin juuret ovat punkissa, kokeellisessa rockissa ja noise-musiikissa, mutta se on sittemmin ottanut vaikutteita myös monista muista musiikkityyleistä. 1990-luvun loppupuolelta alkaen sen musiikissa ovat painottuneet erityisesti vaikutteet krautrockista ja elektronisesta tanssimusiikista. Yhtyettä on nimitetty yhdeksi merkittävimmistä noise rock -yhtyeistä. Lisäksi sitä on verrattu mm. Butthole Surfersiin, Sun Ra Arkestraan ja The Residentsiin.


title: Boredoms

text: Boredomsin keulahahmo ja ainoa pysyvä jäsen on ollut vokalisti, kosketinsoittaja ja turntablisti Yamataka Eye. Muita pitkäaikaisia jäseniä ovat olleet mm. rumpali Yoshimi P-We ja kitaristi Seiichi Yamamoto. Yhtyeeltä on julkaistu kahdeksan albumia sekä lukuisia muita julkaisuja.


title: Boredoms

text: Boredoms perustettiin alkuvuodesta 1986 Osakassa. Alkuperäiskokoonpanon muodostivat vokalisti Yamatsuka Eye (myöhemmin Yamantaka Eye, sitten Yamataka Eye, ja usein pelkkä Eye), rumpali Ikuo Taketani, kitaristi Mara Tabata ja basisti Hosoi. Eye ja Taketani olivat aiemmin esiintyneet yhdessä noiseyhtye Hanatarashissa, joka oli tunnettu aggressiivisista live-esiintymisistään. Samana vuonna yhtyeeltä ilmestyi ensimmäinen julkaisu, puolessa tunnissa äänitetty kolme kappaletta sisältävä single "Anal by Anal".


title: Boredoms

text: Alkuvuosina Boredomsin kokoonpano muuttui tiuhaan. Alkuperäisjäsenistä ainoastaan Eye oli enää mukana vuoden 1986 lopussa. Uusina jäseninä mukaan olivat tulleet rumpali Toyohito Yoshikawa, basisti Hira ja kitaristi Seiichi Yamamoto (Yamamotor). Vuonna 1988 yhtyeeseen liittyi sen ensimmäinen naisjäsen, rumpali Yoshimi Yokota (Yoshimi P-We).


title: Boredoms

text: Vuonna 1988 Boredoms julkaisi ensimmäisen albuminsa, "Osorezan no Stooges Kyo". Eyen studiossa voimakkaasti äänityksen jälkeen muokkaamaa albumia on kuvailtu "totaaliseksi sekasotkuksi" ja kategorisointikelvottomaksi sekoitukseksi raakaa noisea, rockpoljentoa, teollisuusmeteliä, äänikollaasia ja havaijilaista kitarakomppia.


title: Boredoms

text: Näihin aikoihin Boredoms alkoi saada huomiota myös Japanin ulkopuolella. Se soitti lämmittelijänä Sonic Youthin Japanin kiertueella vuonna 1988, ja Eye kävi samoihin aikoihin esiintymässä John Zornin Naked City -yhtyeen kanssa Yhdysvalloissa. Vuonna 1989 Japanissa ilmestynyt toinen albumi "Soul Discharge 99"' julkaistiinkin seuraavana vuonna myös Yhdysvalloissa. Debyyttiä koherentimmaksi luonnehdittu albumi nosti yhtyeen amerikkalaisen undergroundin tietoisuuteen college-radioasemien otettua sen soittolistoilleen.


title: Boredoms

text: Boredomsin kokoonpano eli edelleen 1990-luvun vaihteen molemmin puolin. Yoshikawa jätti yhtyeen vuonna 1989 vain liittyäkseen takaisin paria vuotta myöhemmin, nyt vokalistin roolissa. ATR liittyi rumpaliksi, ja salaperäinen God Mama kiersi vähän aikaa yhtyeen kanssa tanssijana.


title: Boredoms

text: Boredomsin kasvava suosio johti kansainväliseen levytyssopimukseen Warner Musicin kanssa. Vuonna 1992 Warner julkaisi yhtyeen kolmannen albumin "Pop Tatari". Kaupallisesta julkaisusta huolimatta tuloksena oli albumi, jota Rolling Stone kuvailee yhtyeen hämmentävimmäksi ja tunnin mittaiseksi skitsofreniakohtaukseksi. Toisen arvioijan mukaan kyseessä oli ehkä vähiten kaupallisesti potentiaalinen major label -julkaisu sitten Lou Reedin "Metal Machine Musicin".


title: Boredoms

text: Tästä huolimatta albumin menestys vei Boredomsin kiertämään Amerikkaa kolmena peräkkäisenä vuotena 1993-1995. Syksyllä 1993 se soitti kahdeksan keikkaa Nirvanan lämmittelijänä, ja kahtena seuraavana vuotena se toimi Lollapalooza-festivaalin avausesiintyjänä. Juuri Lollapaloozassa yhtye saavuttikin kansainvälisen kulttimaineensa absurdia teatteria muistuttavilla live-esiintymisillään.


title: Boredoms

text: "Pop Tataria" seurasivat vain Japanissa julkaistu livealbumi "Wow2" vuonna 1993 ja sitten vuonna 1994 (Yhdysvalloissa 1995) yhtyeen toinen laajan kaupallisen levityksen saanut albumi "Chocolate Synthesizer". Pitkine kitarajamitteluineen ja toistuvine melodisine motiiveineen "Chocolate Synthesizer" merkitsi yhtyeelle askelta pois "Pop Tatari"n täydestä anarkiasta kohti rakenteellisempaa ilmaisua.


title: Boredoms

text: Kaupallisesti 1990-luvun puoliväli jäi Boredomsin uran huipuksi, mutta musiikillisesti kehitys jatkui. Yhtyeen kokoonpano muuttui jälleen "Chocolate Synthesizer"in ilmestymisen jälkeen. Yoshikawa jätti yhtyeen uudestaan vuonna 1994. ATR puolestaan kärsi terveydellisistä ongelmista, mutta jatkoi yhtyeen mukana. EDA liittyi riveihin jo kolmanneksi rumpaliksi.


title: Boredoms

text: Vuonna 1993 Boredoms alkoi julkaista sarjaa "Super Roots" -nimisiä EP:itä. Nämä ovat jälkikäsittelemättömiä äänitteitä sessioista, joissa yhtye kokeilee eri tyylilajeja turntablismista noiseen ja improvisaatiosta anime-teeman versiointiin. Eye on viitannut näihin äänitteisiin käsitteellä "ambient hardcore".


title: Boredoms

text: Kokeilut kulminoituivat vuonna 1998 ilmestyneeseen albumiin "Super Ae" (nimi voidaan lukea myös muodossa "Super æ" tai "Super Are"). Aiempien vuosien kollaasipunk korvautui tällä albumilla krautrock-henkisellä jumituksella ja tribaalirytmeillä. Rolling Stone kuvailee sitä psykedeeliseksi mestariteokseksi ja riffivetoiseksi auringonpalvontarituaaliksi. Pitchfork-verkkojulkaisu on valinnut "Super Ae"n 1990-luvun sadan parhaan albumin listalle.


title: Boredoms

text: Eyen kiinnostus elektroniseen tanssimusiikkiin kuului entistä selvemmin yhtyeen seuraavalla albumilla, vuonna 2000 ilmestyneellä "Vision Creation Newsun"illa, joka jatkoi "Super Ae"n ritualistista linjaa. Vuosina 2000–2001 ilmestyi myös neljä "Rebore"-nimistä remix-albumia, joilla tunnetut DJ:t uudelleenmiksasivat Boredomsin tuotantoa.


title: Boredoms

text: Vision Creation Newsunin ilmestymisen jälkeen Yamamoto ja Hira lähtivät yhtyeestä, joka näin kutistui kolmen rumpalin ja Eyen muodostamaksi kvartetiksi. Jäljelle jääneiden jäsenienkin keskittyessä muihin projekteihin huhut Boredomsin hajoamisesta alkoivat kiertää. Vuonna 2003 yhtye kuitenkin palasi esiintymislavoille, nyt kokoonpanossa, jossa Eye johtaa Yoshimi P-We:n, ATR:n ja Yojiron muodostamaa rumputrioa, ja soittaa itse syntetisaattoreita ja levysoittimia. Samalla yhtye vaihtoi virallisesti nimekseen V∞redoms, joskin se käyttää edelleen myös nimeä Boredoms.


title: Boredoms

text: Vuonna 2004 yhtye julkaisi toistaiseksi viimeisimmän albuminsa, usean vuoden aikana äänitetyn "Seadrum/House of Sun"in. Albumi on äänitetty osin uimarannalla siten, että osa mikrofoneista sijoitettiin veden alle. Kesällä 2006 yhtye kiersi Yhdysvaltoja kokoonpanolla, jossa Muneomi Senju oli korvannut ATR:n. Vuoden 2007 keväällä ilmestyi Super Roots -sarjan osa yhdeksän, kahdeksan vuotta edellisen osan ilmestymisen jälkeen. Samoihin aikoihin V∞redoms esiintyi kolmella keikalla Sonic Youthin kanssa Japanissa. 7. heinäkuuta 2007 V∞redoms esiintyi New Yorkissa ulkoilmakonsertissa yhteensä 77 rumpalin muodostamassa kokoonpanossa.


title: Boredoms

text: Elokuussa 2007 yhtye vieraili ensimmäistä kertaa Suomessa. Se esiintyi 4. elokuuta Helsingin Nosturissa ja 5. elokuuta Tampereen Klubilla.


title: Boredoms

text: Boredoms on myös esiintynyt useilla monen artistin kokoelmalevyillä. Lisäksi yhtyeeltä on tullut ulos joitakin julkaisuja vain muutaman tai jopa yhden kappaleen painoksina. Myös yllä mainituista nimikkeistä joitakin on ollut vain hyvin rajoitetusti saatavilla.


title: Syöttökukko

text:
Syöttökukko eli kapuuni
eli salvukukko on ennen sukukypsyyden saavuttamista kirurgisesti kastroitu kukko. Syöttökukon liha on rasvaisempaa ja maku arvostettua.


title: Syöttökukko

text: Ennen EU:ta syöttökukkojen kasvatus oli kielletty monissa maissa eläinrääkkäyksenä, mutta EU sallii syöttökukkojen kasvattamisen tuotteiden laadun ja perinteisten tuotantomuotojen säilyttämiseksi luomutuotannossa.


title: Kuningatar Maudin vuoret

text: Kuningatar Maudin vuoret () on suuri joukko vuoria ja vuoristoja Beadmoren ja Reedyn jäätiköiden välissä Antarktiksella. Alueeseen kuuluu myös osa Rossin jäähyllystä. Roald Amundsen retkikuntineen nimesi vuoret Norjan kuningattaren Maudin kunniaksi kiivetessään ylös Axel Heibergin jäätikköä marraskuussa 1911.


title: Tieteen yleistajuistaminen

text: Tieteen yleistajuistaminen (myös kansantajuistaminen ja popularisointi) tarkoittaa tieteellisen tutkimuksen tulosten esittelyä ei-asiantuntijan ymmärtämässä muodossa. Yleistajuistetussa muodossa eri tieteenalojen ammattikieli puretaan yleiskielelle niin, että ne ovat tavallisen yleisön ymmärrettävissä. Asiat esitetään jättäen yksityiskohdat vähemmälle huomiolle mutta kuitenkin niin, että esitettävän asian pääkohdat ja periaatteet tulevat esille niin sanotun suuren yleisön ymmärtämässä muodossa.


title: Tieteen yleistajuistaminen

text: Tiedettä yleistajuistava kirjoittaja käyttää valtaa siinä, millaisia asioita tuodaan suuren yleisön tietoisuuteen. Vallan mukana seuraa myös vastuu siitä, missä sävyssä asia yleisölle esitetään ja miten tieto tulee vaikuttamaan ihmisten ajatteluun ja käyttäytymiseen.


title: Tieteen yleistajuistaminen

text: Suomessa voidaan antaa onnistuneesta ja merkittävästä tieteen yleistajuistamisesta myös Valtion tiedonjulkistamispalkinto. Myös kirjallisuuspalkinto Tieto-Finlandia annetaan usein nimenomaan onnistuneesta tieteen yleistajuistamisesta.


title: Tieteen yleistajuistaminen

text:
Tunnettuja tutkijoita:
Suomalaiset
Muita:


title: Vain ystäviä

text: Vain ystäviä ("Just Friends", televisioesityksessä käytetty nimeä "Vain frendejä") on vuonna 2005 ensi-iltansa saanut komediaelokuva. Elokuvan on ohjannut Roger Kumble ja pääosissa ovat Ryan Reynolds ja Amy Smart.


title: Vain ystäviä

text: Elokuva kertoo ylipainoisesta ja kiusatusta Chris Branderista, jonka ainoa ystävä on kaunis ja suosittu Jamie Palamino. Jamien pitämissä juhlissa Chris nolataan täysin ja lähtee kiivastuneena juhlista ja vannoo kostavansa vielä kaikille.


title: Vain ystäviä

text: Vuosia myöhemmin Chris on laihduttanut liikakilonsa ja hän työskentelee tunnetussa levy-yhtiössä ja on suosittu. Chris on lähdössä Pariisiin laulajan Samantha Jamesin kanssa, mutta lentokoneen mikro syttyy tuleen ja he joutuvat jäämään New Jerseyhyn. Siellä hän tapaakin vanhan ihastuksena Jamien.


title: Koston kruunajaiset

text: Koston kruunajaiset ("Prom Night") on vuonna 1980 tehty kanadalainen kauhuelokuva. Elokuvan on ohjannut Paul Lynch ja pääosissa ovat Jamie Lee Curtis ja Leslie Nielsen. Se sai kolme jatko-osaa, "Prom night II - verijuhlat" (1987), "Suudelma ennen kuolemaa" ("Prom Night III: The Last Kiss") ja "Prom night 4 - päästä meidät pahasta". Vuonna 2008 elokuvasta julkaistiin myös uudelleenfilmatisointi ("Prom Night", jonka ohjasi Nelson McCormick.


title: Koston kruunajaiset

text: Elokuva vakiinnutti osaltaan Curtisin mainetta kauhuelokuvien naispääosien esittäjänä.